1.Herriko informazio aldizkaria - Mairie de Saint Martin d'Arberoue / Donamartiriko Herriko Etxea\n1.Herriko informazio aldizkaria\n2.Herriko informazio aldizkaria\nDakizuen bezala, Estatuak zorraren ttipitzeko helburu zorrotzak hartu ditu, eta herrier emaiten dien diru zama apalduko du. Herri batzuentzat, gobernuaren orientazio hau izigarri problematikoa baldin bada, gure herriarentzat aldiz, jabal senditzen ahal gira. Alabainan, funtzionamendu aitzinkontuen menperatzeko egin ditugun indarrei esker, herriko finantza egoera sanoa dugu. Kudeaketa on honi esker, inbestitzen segitzen ahal dugu, herriko familien gaineko zergak goititu gabe.\nAldizkari honen bidez, 2015an eramanak izan diren ekintzen eta eginak izan diren inbestimenduen ardatz haundien bilduma proposatzen dizuegu. Herriko elkarteei ere hitza emaiten diegu, Donamartiritarrak batzen dituen bizitasunaren itxura baitira, urte osoan zehar ekitaldien inguruan: Pilota txapelketa, ihauteriak, herriko pestak, mendi lasterketa, dantzak, etab...\nUrte berri honen hastapenean, herriko etxeko talde guziak enekin bat egiten du, zuek denei, zuen hurbilekoei ere, gure agiantza beroenak desiratzeko, 2016 urtea ona eta zoriontsua izan dadila, eta nahi duzuen guzia eman diezazuetela.\nGauza bera adierazten dugu ere gure herriarentzat, “elgarrekin ongi bizitzea” Donamartirin gure harremanen funtsa egon dadila kartsuki desiratuz.\nInformazio baliagarriak :\nHerriko etxearen irekitze orenak: • Asteartea: de 8:30tik 12:30 arte eta de 13:00tik 18:00 arte\n• Ortziralea: de 8:00tik 12:30 arte eta 13:00tik 16:30 arte\nHerriko etxea: 05 59 29 52 27 edo mairiearberoue@orange.fr\nHerriko kontseiluetako txostenak errezibitu nahi badituzue, e-mail bidez galdea egin ezazue\nAntton Larraburu: 06 25 26 84 17\nBernadette Pochelu: 07 60 01 10 65\nAlain Armendariz: 06 84 80 49 08\nMathias Mirande: 06 50 71 30 61\nDIRU SARTZEAK (€)\nKarga orokorrak (ura, edf, asurantzak, bide eta sareak…)\nBeste kudeaketa kargak (ordainsariak, erakundeei zergak)\nHornidurak eta diru laguntzak (baserrialdeko elkartasun hornidura)\nDiru mailako kargak\nEraikinen diru sartzeak\nDIRU SARTZEAK OROTARA\nMaterialaren erostea (soropil moztekoa, desfibrilagailua, bide seinaleak, suteetarako erreserba)\nBideendako diru laguntza\nHerriko eraikinak (eskola, gela)\nAutobus aterpe diru laguntza\nSareen hedatzea ( elektrika guneen azkartzea eta segurtasun neurrien hartzea)\nOinezko bidearen diru laguntza\nMailegua (Herria + SDEPA)\nDiru mailako operazioaren diru laguntza\nLekuko 4 zerga zuzen\n2014 urteko tasa\n2015an bozkatutako tasak\n2015ko zerga oinarriak\nFunts eraikiaren zerga\nFunts ez eraikiaren zerga\nEnpresen funts zerga\nEgoera zibila :\nSortzeak : Neyla, Inès GUEDMA, Léa, Léonie BLANC PIERROT, Mikel, Frantxua MAILHARRO eta Jade MIRANDE\nHeriotzak : Eulalie LARRE, Jean POCHELU, Frantxua BONETBELCHE\nDonamartiri eta Donoztiriko eskolak biltzen dituen eskola-multzo elebidunak, egun, 45 ikasle ditu, eta horietatik 21 ama-eskolan dira Donamartirin. Donamartiriko haurrek 2 irakasle eta 2 laguntzaile dituzte haiekin egunero. 2016/2016 sartzeaz geroztik, Caroline Etchebarne andereak du Donamartiriko eskolako zuzendaritza postua, Chantal Veyrié ordezkatu baitu.\nAzkenik, abenduaz geroztik, Aurélie Biscaychipy eskolako lantaldean sartu da, laguntzaile, Aurélie Oureten ordez.\nHaurrek astelehen, astearte, ostegun eta ostiraletan egun guzian eskola dute, eta asteazkenetan goizez.\nAurten ere, Herriko Etxeak eskola erritmoen antolaketan parte hartu du, ikasleen burasoekin eta irakasleekin lankidetzan. Proposatu aktibitateak urririk dira, eta nahi duenak parte hartzen du. Haurraren loratzea eta ingurumenari irekitzea dute xede. Astelehen eta ostiralez egiten dira, kurtsoen ondotik, 15:00etatik 16:30era. Kanpoko jende kalifikatuak jiten direnez eta laguntzaileen gaitasunei esker, egun, haurrek eremu anitz ezagutzeko parada dute (eskulanak, kirolak, historiaurrearen inguruko aktibitateak, Agerria baserriaren bisita….). Aurten, haurrak eta “herriko adinekoak” zenbait aldiz elkartu dira. Haurrak petankan aritu dira, mahai jokoetan jostatu, eta Eguberriko askaria jan dute, Donamartiriko Adin Ederra elkarteko kideen parte-hartzeari esker. Urte hondarrean, “aitatxi eta amatxi”-en Bizarzurik opariak ekarri dizkie. Belaunaldien arteko topaketa horiek biziki aberasgarriak dira, eta espero dugu bertzerik proposatzen ahalko dugula.\nEskolako garraioei dagokienez, Ikas Bide herri arteko sindikatuak (SIVU) eskola garraioa beregain hartzen du, goiz eta arratsez, eskola publikoetako haurrentzat. Gehienetan, eskoletako laguntzaile batek egiten du garraioa, Departamendu Kontseiluak diruztatu autobus batekin.\nLaneko betebeharrek (ordutegiek, joan-etorri denborek…) ez dute beti bat egiten ama eskolako ordutegiekin. Beraz, haurtzaindegi zerbitzua ere bada, Donamartiriko eskolan, goiz guziz, 7:30etik goiti, klaseak hasi arte. Laguntzaile batek ditu haurrak zaintzen. Haurtzaindegi tarte hori urririk da familientzat. Bestalde, haurrak arratseko haurtzaindegian ere egoten ahal dira, Donoztiriko eskolan, 18:15 arte. Hor ere, laguntzaile batek du haurren zaintzaren ardura. Burasoei euro bateko parte-hartzea galdegiten zaie.\nEgunero, herriko bi eskoletako 50 haurrek herriko kantinan bazkaltzen dute. Apairuak "Paxkal traiteur"-ek prestatzen eta eramaten ditu. Tarte hori ahal bezain ongi kudeatzeko, 5 laguntzaile egoten dira Bil Etxea gelan; horietatik 3 ikastolak enplegatuak dira. Aurten, Herriko Etxeak Joana Caillaud-ri kontratu bat proposatu dio, eguerdi guziz han aritzen baita.\n· Oro har, eskola publikoari buruz informaziorik behar baduzu (haurtzaindegia, kantina, eskola-erritmoak…), Herriko Etxeari galdegiten ahal diozu. Idazkariak hainbat dokumentu eta aholku emanen dizkizu. Eskola publikoan haur baten izena ematen duzun aldi bakoitz, Herriko Etxera jo behar duzu, eskolako zuzendariari eman behar zaion ziurtagiriaren hartzeko.\n· Hiruhileko guziz, eskola-kontseilu bat biltzen da, eskolaren funtzionamendu orokorraz puntuaren egiteko. Irakaskuntza-taldeko langileak, burasoen ordezkariak eta 2 herrietako hautetsiak biltzen ditu.\nErreketa zorrozki arautua eta baimenen araberakoa da. Herriko batzordea abenduan bildu zen, Pirinio Atlantikoetako Laborantza Ganbarako teknikari batekin. Oroitarazten dizuegu erreketa egiten duenak, Prefetaren 2012/10/22ko erabakiari jarraiki, sua ematen duen egunean, Suteen eta Sokorriaren Departamenduko Zerbitzua (SDIS) deitu behar duela, 10:00ak aitzin, 05 59 14 61 10 zenbakira deituz, eta jendarmeria, 17 zenbakira deituz. Erreketa baimenak Herriko Etxean dituzue eskura; sua ematean, zuekin izan behar duzue\nInformatika formakuntza :\nZiber gune ibiltaria Donamartirin pasatzen zen 2015ko ekainean eta azaroan. Pirinio Atlantikoetako Kontseilu Nagusiak diruztatzen duen ekintza honen helburua da informazioaren eta komunikazioaren teknologien ulertzea eta erabiltzea denen esku ezartzea. Helburua belaunaldien artean gaur egun agertzen den haustura numerikoaren ttipitzea da.\nHerritarren laguntzea multimediaren ezagutzeko eta erabiltzeko, osoki kitorik da, 2 taldetan banatuak ziren parte hartzaileentzat\n- Informatika ikasi nahi zuten hasiberriak.\n- Menperatzen ez zituzten tekniken sakontzera jinak zirenak.\nBi saio hauetan azpimarra dezakegu Donamartiritarren parte hartze biziki ona.\nJacques Birebont, Euskal Herriarendako animatzaile bitartekari numerikoak, ikastaldiko parte hartzaile bakotxaren interesei eta itxaropenei arrapostu emaiten jakin du. Parte hartzaileek Donamartiriko herriko webgunea ezagutu dute eta bertan ibili dira. Oraindik goiti, bakotxako herriko berriak ukaiten ahalko ditu, erregularki eguneratua den webgunea kontsultatuz : www.saintmartindarberoue.fr\n“Donamartiriko Adin Ederra » adineko jendeen elkarteak “Liburu xokoa” liburutegia sortu berria da, deneri irekia dena : Haurrei eta helduei.\nPermanentziak elkarteko laguntzaileek segurtatzen dituzte astelehen guziz 14:30tik 16:30ra eta ostiraletan 15:00tik 17:30ra, 2016ko otsailaren 1tik goiti, lehengo Herriko Etxean.\nUrteko abonamendua 5 eurokoa da familiaka.\nPublikoak hautu haundia ukanen du, jende ainitzek esku zabaltasunez eman dituzten 1500 liburuen artean, eta eskaintza hauei esker da aktibitate berri hau antolatua izan. Arduradunek eskertzen dituzte eta irakurketa on desiratzen deneri.\nAdineko jendeak hilabeteko lehen astearte guziz elkarretaratzen dira 15:30tik goiti. Petanka taldea aro ederra denean biltzen da, belota jokalariek aldiz hilabeteko 3. Asteartea hautatu dute 15:00tik goiti eta liburutegia publikoari irekia zaio astelehenero eta asteartero.\nBorda Zelai auzora doan herri bidearen mundrunaren berritzea\nHerbehereko Oilataguerria bidexkako herri bidearen mundrunaren berritzea.\nPastareko bidexkako herri bidearen mundrunaren egitea\nEltzarruze goi-ordokira doan Larreoune baserri-bidearen hobetzea eta zabalagotzea.\nHerri erdigunearen antolamendua\nBestetako karparen guneko mundrun-eremuaren handitzea\nHerriko frontoiko harmailen berritzea\nPiknika mahaien ezartzea\n60 tokiko aparkalekuaren antolatzea\nKanpoko murru apalen tindatzea\nZume negartiaren xedarratzea\nKanpoko jokoetan mundrunaren ezartzea\nHerriko erdigunetik lotizamendurako oinezko bidearen sortzeko obrak bururatu dira\nherri hilobi baten sortzea\nHilobien sortzea: kontzesioa nahi luketen jendeek Herriko Etxera jo behar dute\nEstatuko zerbitzuak kantinaren eta herriko gelaren funtzionamenduaren eta erosotasunaren hobetzeko obren eraikitzeko baimena aztertzen ari dira.\nEskaintza deialdia egina izan da, eta dosierra beregain duen obragilea aitzinkontuak aztertzen ari da.\nEstatuko zerbitzuak eliza mugikortasun murriztua duten jendeendako arauen araberako ezartzeko dosierra aztertzen ari dira.\nEne herria, ene osasuna\n“Ene herria, ene osagarria” herriko mutualitate soziala da, denendako egina dena.\nBere helburua osagarri mutualitate merke bat ukan nahi lukeen edo zerbitzuak txartu gabe gaur egungo kotizazioak apaldu nahi lituzken edozein pertsonaren babestea da. Informazio bilkura bat antolatua izanen da 2016 urtean.\nGai desberdinak :\nTrinketeko kutxaren kentzea: alokatzea urririk da herritar guzientzat\nHerriko argi publiko guzietan, ordulari bidezko iluntze etengailuak ezarri ditugu. Orain, herriko argiak goizetan 5:30etik 8:30era eta arratsetan gaua hastetik gauerdira piztuko dira.\nHerriarteko Tokiko Hirigintza Plana (HTHP) planifikazio dokumentua da, ondoko urteetako antolamendu eta hirigintza orientabideak finkatuko dituenak eta araberan lurraren erabiltzeko arau orokorrak finkatuko dituenak.\nHTHP baten sortzeari esker, lurraldeak hau egiten ahalko du:\n• Herriarteko politikak koordenatu Eta azkartu, bereziki hirigintza, etxebizitza eta ekonomia mailan, aldi berean herrien helburuak kontutan hartuz, lurraldearen proiektu orokorra zalantzan ezartzen ez duten neurrian.\n• Herriendako onuragarriak diren eskala ekonomiak egin dokumentu bakarra osatuz ;\n• 6 HELEP estaltzen dituen eta 2014/02/06an onartua izan den SCOTaren orientabide eta helburuak obratu.\nHTHP berri honen erronka Nagusiak hauek dira:\n• Laborantza eremuen kontsumoa apaldu ;\n• Hirien garapena herri erdiguneetara berriz ekarri : artifizializazioa menperatu ;\n• Garapen ekonomikoa lagundu (turismoan, laborantzan, industrian, merkataritzan, ofizialegintzan...).\nHazparneko Lurraldea herri Elkargoak, “Hirigintza dokumentuen sortzea, Berrikustea eta aldaketa herriarte mailan” eskumenaren hartzea deliberatu du.\nGeroztik,kide diren 11 herrietako Herriko kontseilu guziek eskumen honen eskualdaketaren alde bozkatu dute, horrela Herri Elkargoari Herriarteko Tokiko Hirigintza Planaren sortzeko ardura utziz.\nAisialdi zentroa :\nArberoan Alaiki Arberoan Alaiki zentroa Aiherra, Isturitze, Donoztiri eta Donamartiriko herrien borondate politikoaren ondorioz sortu da, haurren loratzearen, emantzipazioaren eta hezkuntzaren alde egiteko xedearekin, udako oporretan aktibitateak antolatzen dituen harrera gune bat proposatuz.\nCAFarekin eta Departamenduko Gazte eta Kirol Sailarekin lankidetzen, udako oporretan, aisialdi zentroak kultur, kirol eta arte aktibitateak antolatu ditu 3 eta 11 urte arteko haurrentzat.\nHaurrak oporretan ere euskal giroan egon daitezen, zentroa elebiduna da, eta langileek euskara eta frantsesa baliatzen dituzte, haurren bizi-momentu orotan.\nZentroaren hezkuntza helburuak Errepublikaren baloreetan errotuak dira; hots, laikotasunean, berdintasunean, parte-hartzezko demokrazian eta elkartasunean.\nHaurrak Isturitzeko eskolako geletan hartu dituzte, uztailaren 6tik agorrilaren 14ra. Zaintzeko, BAFD diploma duen Gomber anderea zuten zuzendari, eta 6 animatzaile –horietatik 4k B.A.F.A. diploma zuten eta 2 B.A.F.A ikastaro praktikoan ziren-.\nDonamartiriko 18 haurrek baliatu dute zerbitzua; orotara, 169 presentzia-egun izan dira aisialdi zentroan.\nEgiazko beharrari ihardesteko, eta burasoei helarazi genion galdeketaren emaitzak baikorrak izan zirenez, 4 herriek erabaki dute heldu den udan aisialdi zentroaren aktibitatea berriz antolatzea.\nHitzaldi bat antolatuko dugu TAFTAri buruz, Maurice BARRAGUE errugbilari ohiak animaturik, bideo bat hedatua izanen da, Bil Etxea gelan, Otsaila Europa eta Amerikako Estatu Batuen arteko hitzarmena da, isilpean prestatzen ari dena eta ondorio ezin txarragoak ukanen dituena, izan dadin ekonomia, sozial eta ingurumen mailan. Hona adibide batzu :\n- ELIKADURA SEGURTASUNA : Gure arauak, arau amerikarrak eta “nazioarteko arauak” baino zorrotzagoak baitira ( pestizida mailak, bakteria kutsadura, gehigarri toxikoak, GAO, hormonak, etab), kondenatuak izan litezke, “legez kanpoko merkataritza traba” gisa. Zirkuitu laburren bukaera (AMAP...)\n- OSASUNA ETA ERRETRATAK : Erremedioak luzazago brebetapean egon lirateke, farmazia enpresek erremedio generioken banaketa bloka lezakete. Larrialdi zerbitzuak pribatizatuak izan litezke. Asurantza pribatuek CPAM auzitan eman lezakete, konkurrentzia desleialagatik. Banaketen bidezko erretretak deseginak izan litezke, asurantza etxeek CRAM, ARRCO, AGIRC ordezka litzakete.\n- ENPLEGUA: TAFTA proiektua hunkitzen dituen estatuetara deslokalizatu nahi luketeen enpresak, hilabete sariak apalago direlako, babestuak izanen litezke. Lan kodea eta ikuskaritza ilegalak bihurturik, kanporatze aitzin-abisurik ez gehiago. Pôle emploi zerbitzuak pribatizatua izan behar luke edo bitarteko lanen agentziek auzitan emanen lukete konkurrentzia desleialagatik.\n. ZERBITZU PUBLIKOAK : TAFTAk Estatuek zerbitzu publikoen arautzeko duten poderea mugatuko luke : pertsonei zuzendu zerbitzuak, bideko eta trenbideko garraioak, etab. eta funtsezko behar hauetara unibertsalki eta molde zabalean heltzeko printzipioak murriztuko lituzke.\nIrakaskuntza :Unibertsitate pribatuek Hezkunde nazionala auzitan eman lezakete konkurrentzia desleialagatik. Ama eskolatik doktoretza arte, sozietate pribatuek eztabaidan emanen lituzkete eskolek, jantegiek eta unibertsitateko jantegiek herritik, eskualdetik edo estatutik jasotzen dituzten diru laguntzak.\nURA eta ENERGIA : Ontasun hauek pribatizatuak izanen litezke. Horren kontra joanen litzatekeen edozein Herriko Etxe, merkataritza askatasuna trabatzeaz akusatua izan liteke, gauza bera energiarentzat, izan dadin fosila, nuklearra edo berriztagarria. Segurtasun nuklearra apaldua izanen liteke. Gasa eta KW-en prezioa librea izanen litezke.\nASKATASUNA eta BIZI PRIBATUA : Jendea jazartu baita, iaz Internet gakotu eta berenganatu nahi zuten sozietateek haien ACTA erasotzailea adostarazten huts egin dute ; testu galtegarriagoak badira TAFTAn.\nKULTURA eta EKOIZPEN ARTISTIKOA : Ikus entzunezko ekoizle haundiek aurrekontu ttipiko ekoizpen pribatu edo profesionalak debeka litzakete, youtube, vimeo, dailymotion bezala, finantzamendu kolaboratzaileak ilegalak bilakatuak izanen litezke. Museo nazionalek nazio mailako altxor artistikoen erosteko duten lehentasun eskubidea gal lezakete, bildumagile pribatuen faboretan.\nDenentzat balio du, gazteak eta ez hain gazteak, eta kopuru haundian parte hartuko duzuela segur gira.\nOtsailaren 26 an Ostiralez 20:00, Bil Etxea gelan\nHitza elkarteei… :\nDonamartiriko Adin Ederra :\nDONAMARTIRIKO ADIN EDERRA, Donamartiriko adinekoen kluba, Générations Mouvement federazioko kide da eta hirurogei bat kide zituen 2015ean.Elkarte aktiboa da, eta kide kopurua urte guziz emendatzen zaio. 2016an, ontsalaz 3 edo 4 gehiago izanen ditugu. Gure egitura 1901 legearen araberakoa da, eta Frantzia mailako arauak segitzen ditu, aldi berean autonomia atxikiz.\nAteraldiak, talde bidaiak eta orotariko aktibitateak antolatzen ahal ditugu, legaltasun osoz eta batez ere segurtasun osoz.\nHala, aurtengo urtea interesgarria izan da, bi ateraldi egin baititugu, zenbait kiderekin:\n- 1. ateraldia, Arnegira. ORREAGA eta bere historia-aberastasuna bisitatu genuen, ekainaren 3an\n- 2. ateraldia, GURSeko kanpamendura. Hango historiak anitz hunkitu gintuen, errefuxiatuei egiten zietenagatik (gaiak egunerokotasuna atxiki du, baina testuinguru ezberdinean) eta LINDT txokolate-fabrikara, urriaren 10ean.\nBi ateraldi horien artean, mintzaldi bat ere izan da, BIDE SEGURTASUNAri buzu, agorrilaren 04an, topaketa-egun bat ere antolatu dugu, ekainaren 27an, ESCOSen, elkartasun eguna MONEINen urriaren 10ean, eta asurantzei buruzko GROUPAMA sailaren bilkura orokorra, azaroaren 24an.\nGure egoitzan, hilabete guziz, hogei bat jende elkartzean da, kartetan, mahai jokoetan edo sukaldean aritzeko; horrez gain, belaunaldien arteko bi topaketa egin ditugu, atsegin handiz, eskola publikoko haurrekin, 2015eko urriaren 16an eta abenduaren 18an.\nBatzorde bat sortu da liburutegiaren prestatzeko (Liburu Xokoa), 2016an erabilgarri izan dadin; ordutegia laster finkatua izanen da.\nBestalde, eskualdeko kultur lehiaketan eta gerlari ohien azaroaren 11ko elkarretaratzean ere parte hartzen dugu, eta ihiztarien elkartearekin bat egiten dugu (orkatz apairua otsailean).\nUrte hondarreko bestak hurbiltzean, autonomia eskasa duten edo osagarri arazoak dituzten kideei opariak ematen dizkiegu.\nAdministrazio kontseiluaren bulegoa hilabetean behin biltzen da batez beste, puntuaren egiteko eta gertakarien antolatzeko.\nBeraz, DONAMARTIRIKO ADIN EDERRA hirugarren adineko jendez osatu elkarte dinamikoa da, herri osoa estaltzen saiatzen dena (auzo bakoitzean ordezkari bat), herriko etxeari esker, beti entzuteko prest baitugu.\nBesta komitea :\nBesta komiteak 2015eko besten bilana baikor ikusten du. Apairu eta animazioek jende anitz bildu dute, batez ere traktore-mozkailuen lasterketak; beraz, heldu den urtean berriz eginen dugu. Hori guzia ezin genuke egin zuen betiko eskeko parte-hartze eskuzabalik gabe. Milesker bihotzez.\nAbenduan, bulego berria hautatua izan zen. Kide berriak hauek dira:\n- APHECETCHE Florian eta LADEUIX Christelle, ko-lehendakari\n- POCHELU Maurine eta POCHELU Pantxika, ko-diruzain\n- BONETBELTCHE Iker eta POCHELU Maitena, ko-idazkari\nZenbait gertakari pentsatuak ditugu 2016rako:\n- Eihartzeak antolatu ihauteria, otsailaren 6an\n- Sagarnotegi ateraldia. Eguna laster jakinaraziko dizuegu.\n- Besta komiteko kideek eskea eginen dute Irulegiko Irratiarentzat. Usaian bezala, badakigu harrera ona eginen diguzuela. Jakin ezazue, zuen eskuzabaltasunari esker, gure egunei erritmoa ematen dien irratia zinez laguntzen duzuela.\n- 2016ko bestak uztailaren 8tik 14ra iraganen dira. Azken eguna donamartiritarrendako izanen da, usaiako herri bazkariarekin.\nBaserrialdeko biltokia :\nLanda etxea 1901 legearen araberako elkartea da; herriko bizia sustatzea du xede, orotariko animazioak antolatuz, bai kirol sailekoak, bai kultur edo hezkuntza alorrekoak.\nElkarteak hainbat gertakari antolatzen ditu urte guziz\n· Irailetik abendura, buruz buruko pala txapelketa, trinketean.\n· Urtarriletik apirilera, esku huskako txapelketa, trinketean.\nBi txapelketa horiek Goxoki ostatuarekin lankidetzan antolatzen ditugu.\n· Urtarrilean, 7 probintzietako mus txapelketa\n· Martxoan, Frantziako mus txapelketaren lehen txanda\n· Ekainean, herritar guziekin batean, elkarteak Besta Berriren antolaketan parte hartzen du\n· Azaroan, elkarteak “la course des collines” (muinoetako lasterketa) mendi-lasterketa antolatzen du.\nElkartearen xedea herrian gisa guzietako animazioak proposatzea denez, bertze aktibitate motak ere antola ditzake noiztenka: kontzertu, kantaldi, antzerki, ibilaldi, mintzaldi eztabaida, etab.\nElkartean sartu nahi duen oro ongi etorria da, bistan da. Elkartearen bizian parte hartzea, gure herri maitearen bizian parte hartzea da, baita jendea ezagutzeko eta momentu goxoak pasatzeko parada ere.\nBi pilota txapelketendako, urtez urte gero eta izen-emate gehiago dugu; beraz, epaileen taldea indartu nahi genuke. Laguntza eman nahi badiguzu, jo guregana. Milesker aitzinetik.\nInformazio ororendako, bi ko-lehendakarietako bat dei:\nNicolas ELISSALDE: 06 50 50 01 85\nHAICAGUERRE Sylvain: 06.75.64.19.83\n“Haurrentzat” ikasleen buraso elkartea\nIrakasle taldearen proiektuak :\n2015-2016 urte honen hastapenean, errientsek Otsozelaiako harpeen inguruan proiektu bat antolatu dute ; haur batzuk harpeak lehen aldikotz bisitatzen zituzten ; Aude Labarge anderea eskolako haurrengana joan da eta hainbat aktibitate proposatu dizkie. Haurrek kirol partidetan parte hartu dute Hazparnen. Errientsek Donamartiriko eskolako burasoak ere gomitau dituzte haien ofizioa aurkezteko. Irakasle taldeak gai hauetaz ere gogoetatu du : - Murru margolan proiektua, kontinenteen gaiaz, Donamartiriko eskolan, Eskolen arteko tenis partidak, Baiona Euskal Kostaldea Eskualdeko orkestraren kontzertua...\nBurasoen elkartearen aktibitate proiektuak :\nSartze bilkuraren kari, buraso elkartearen bulegoak kide berri bat errezibitu du :\n- Lehendakarikide : Elissalde Nicolas : 06 50 50 01 85 Lehendakarikide : Erguy Joëlle : 06 87 73 88 26 -Diruzain : Suzanne Nadia - Idazkari : Larraburu Diane – Idazkari laguntzaile: Voron Anaïs eta Durruty Cécile.\nEskolari edo elkarteari buruzko edozein argitasunendako, deitzen ahal gaituzue.\nErrientsen proiektuen finantzatzeko eta gauzatzeko, burasoen elkarteak aktibitateak plantan ezartzen ditu urte osoan zehar : - Urte bukaerako pesta familien bazkaria (2015ko ekaina), - Eguberriko askaria (2015ko abendua) : Askaria eta opariak haur eta burasoei eskainiak, - 2015ko azaroa/abendua : Egutegi salmenta, txokolateak, -2016ko urtarrilaren 24a : Mus txapelketa Donamartirin, - 2016ko maiatzaren 1a : Selauru/seaska hustea Donoztirin, - bixkotx salmentak antolatuak izanen dira urte osoan zehar.\nHAURRENTZAT elkarteari esker 2 eskoletako haurrek eskola ateraldiak egiten ahal dituzte, eta eskolako bizi baldintzak hobetzen ahal dira. Horretarako, bulegoak antolatzen dituen aktibitate ezberdinetan gurasoen parte hartze aktiboaren eta borondatearen beharra du, eta eskertzen ditu haien sustenguagatik eta haien gogo zabaltasunagatik, jakinez haien presentzia garrantzizkoa gelditzen dela ekitaldi guzien gauzatzeko.\nAitzineko urtean, Haurrentzat burasoen elkarteak, duela urte ainitz eramanak diren ekintzei esker, CE2 eta CM2 klaseetako haurrei (16 ikasle) elur egonaldi baten partea diruztatu die San Martin harrian. Elkarteari esker, haurren kirol eta kultur ateraldiak diruztatzen ahal dira (ikusgarriak, zinema...), joko eta materiala erosten ahal da gure haurren aisetasunarendako, eskolako lan baldintzak hobetzeko.\nElkarteak buraso eta herritar guziak, Donoztiriko eta Donamartiriko Herriko Etxeak eskertzen ditu, gure eskolari erakusten dioten sustenguagatik. Ikasleen buraso elkartea\nArberoa Arberoa Ikastola, Donamartiriko Arberoa Ikastolan eskolatuak diren haurren burasoen elkartea da. Hezkonde nazionalaren ardurapeko eskola da, Euskarazko murgiltze sisteman oinarritzen dena.\n2015.2016 ikasturteko sartzea 60 ikaslerekin iragan da.\n2015 urtean, ekitaldi desberdinak antolatuak izan dira, Donamartirin eta ondoko herrietan, bi helburu nagusiekin:\n-Ikastolako hiru langile, material eta proiektu desberdinen diruztatzeko.\n-Herriko bizian orokorki parte hartzeko.\n-Urtarrilaren 24an, Bertso Afari arrakastatsu bat izan da Donamartiriko gelan, Amets Arzallus eta Jon Maiarekin. Ber astean, Jon Maia ikastolarat etorri zen bere Ternuako bale itsasuntzi expedizioaren aurkezteko, haurrentzat orroitzapen bikaina!\n-Otsailaren 14an, haurrek Donamartiriko plazan ihauteriko ikusgarria aurkeztu dute, “San Francisco-ko Euskal besta”.\n- Martxoaren 20an goizeko 5etan, Korrika Donamartiritik pasatu da eta gure ikastolako haur eta famili ainitzek ez dute ilunaz korrika egiteko parada huts egin!\n-Martxoaren 22an, departamenduko hauteskundeen kari, bixkotx salmenta bat izan da Donamartirin.\n-Urteko ateraldia martxoaren 26 eta 27an iragan da: gure haurrak Xiberorat joan dira. Txorien gaiaren inguruan ibilaldi bat egin dute, baita ere Gotaineko Xiru festibalaren errepika batzuk preziatu dituzte.\n-Ikastola Rok gaualdia Hazparneko Ttattolan Apirilaren 25an antolatua izan da, Lekorneko Baigura ikastolarekin.\n-Maiatzean, urte guziz bezala, burasoak Senpereko Herri Urratsen lan egitera joan dira. Besta handi horren etekinak Egoitza elkartearen alde joaiten dira. (Egoitza: ikastola guzien eraikuntzetaz arduratzen den egitura).\n-Hiruzango, ibilaldi-VTT eguna, maiatzaren 24an Urtsumendin antolatua izan da Hazparneko Ezkia ikastolarekin.\n-Arberoa Eguna besta herrikoia ekainaren 13an Izturitzen iragana, orroitzapen zinez pollita egongo da. Aurtengo berrikuntza, goizean haurrek Joie Pastorala plazan eman dute. Bigarren gerla mundialaren gaian buru belarri sarturik, “Joie” Joseph Echegaray-en biziaren inguruan, haurrek zinez polliki antzerkitan erakutsi dituzte Donamartiri bezalako herri ttipietan izan diren gerlaren ondorioak. Azpimarratzekoa erakasle eta laguntzaileek eraman duten lana!\n-Uztailaren 19an, ikastolak Iparraldeko makilarien txapelketa Izturitzen antolatu du.\n-Ondoko ikasturterat pasatuz, gure usaiazko ganer hustea Izturitzen iragan da, urriaren 31an.\n-Donamartiriko krossaren ondotik, talo salmenta ere izan da, azaroaren 15an.\n-Abenduaren 6an, Eguberriko merkatua antolatua izan da Donamartiriko gelan. Tokiko artesau eta ekoizleen hobeki ezagutzeko parada, giro goxoan aroa lagun...\n-Urtea bukatzeko, Eguberriko besta abenduaren 18an iragan da: hasteko, haurrek Eguberriko kantuak Elixabeherean eman dituzte. Ondotik, Bil Etxea gelan elkartu gira denak, haurrek eginik film beldurgarrien proiekzioa begiratzeko. Bukatzeko, jan eta trago bat hartu dugu denek elgarrekin.\nEuskarazko murgiltze orokorreko eskola da: haurrek bakarrik Euskaraz ikasten dute bigarren urtea arte, eta frantses hizkuntza pixkanaka sartzen da 2. urtetik goiti 5. urtean haurra elebidun izaiteko gisan.\nEskolako proiektuaren oinarriak: komunikazio enpatikoa, autonomia eta nortasunaren garapena, ingurumenaren zainketa (ondarkinen bereixketa, baratzegintza, bio haskariak...)\nJakin zazue Arberoa Ikastolako ate idekiak 2016 martxoaren 19an izanen direla.\nXehetasun batzuentzat, ez duda, deitzen ahal gaituzue:\n-Joëlle Thicoipe: 05.59.25.53.18\n-Solange Duhau: 06.83.42.19.83\n-Ainara Orbezua: 06.23.46.15.18\n-Ikastola : 05.59.29.76.23\n« Erberuako Dantzariak » taldea sortu zen 2013ko buruilan, geroztik bere aktibitatea segitzen du.\nMikele Duhalde-k segurtatzen ditu dantza kurtsoak ostegun guziz Bil Etxea gelan 17:00 -18:00.\nDonamartiriko pestetan, haurrek erakutzi dituzte beren talentuak urtean ikasi dantzak emanez. Plazer hartu dute musikarien laguntzarekin.\n2016 urtean, berriz ikusteko plazera izanen duzue. Eskertzen dugu Donamartiriko herriko etxea bere sustengu morala eta diru laguntzarentzat.\nDenek Bat :\nDenek-Bat elkartea pilota elkartea da, Armendaritze, Heleta, Iholdi, Landibarre, Mehaine, Donamartiri eta Donoztiriko pilotariak biltzen dituena.\nGaur egun elkarteak 202 lizentziadun ditu esku huska eta neska / gizon sailetako palan, Euskal Herriko eta Landesetako kirol muntadura ezberdinetan (trinketa, ezker pareta, frontoia) ibiltzen direnak.\nDenek-Bateko jokolariek urtero emaitza biziki ederrak eskaintzen dituzte txapelketa ezberdinetan. 2015 urteko azken emaitzak hauek izan dira : Euskal herriko txapeldunak frontoian, trinketean eta ezker paretan, tarroak, gaztetxoak eta bigarren mailan, neska eta gizonetan.\nPilota eskolako ikasle kopuruak beti goiti doaz duela urte batzu, eta gure trabatzaile eta hezitzaileen lan izigarri onari esker Denek-Bat elkartea ausarki ordezkatua da Euskal Herriko, Biarnoko eta Landesetako pilota lekuetan, azken emaitzek erakusten duten bezala.\nBerri guziak elkartearen webgunean segitzen ahal dira,\nArduradun bat ere deitzen ahal duzue 06.08.95.94.23. zenbakira.\n2017 ko aldizkaria\nbulletin eus 2017pdf.pdf\n2018 ko aldizkaria\nbulletin 2018 eus.pdf\n2019 ko aldizkaria\nbulletin 2019 français.pdf


Araiz: 'Uxue Barkos Nafarroako presidente ikusten dugu, noski'\nAraiz: 'Uxue Barkos Nafarroako presidentea izango da'\nEH Bilduko Nafarroako presidentegaiaren hitzetan, 'akordio programatikoak du lehentasuna'. Uxue Barkosen arabera, 'eraikinaren oinarriak finkatzen' hasi dira.\nGeroa Baik eta Ahal Duguk, 'aldaketarako posizio oso bateratuak'\nNafarroan gobernua osatzeko bilera, Geroa Baik eta EH Bilduk\nAraiz: 'Uxue Barkos izango da Nafarroako hurrengo presidentea'\nGeroa Baik eta EH Bilduk baieztatu egin dute Nafarroan aldaketa egiteko prest daudela. Bi alderdiek bilera izan dute goizean, Nafarroako etorkizuneko gobernua osatzeko bidean. Uxue Barkos Geroa Baiko presidentegaiak joan den astean hasitako bilera-errondaren baitan elkartu dira, eta bi taldeak gustura atera dira bileratik, akordiorako oinarriak egon badaudela iritzita.\nAdolfo Araiz EH Bilduko Nafarroako presidentegaiak adierazi du Uxue Barkos Nafarroako presidente ikusten duela, eta nabarmendu du "akordio programatikoak du lehentasuna".\nBestalde, aukera guztiak zabalik dauden arren, aldaketarako gobernua osatzeko formula egokiena "koalizioa" litzakeela esan du EH Bilduko kideak, eta ezker abertzaleko koalizioak "gobernuko kide izateko nahia" duela azpimarratu.\nUxue Barkos Geroa Baiko presidentegaia ere gustura atera da bileratik, akordiorako bidea eraikitzen hasi direlako. "Eraikinaren oinarriak akordio programatikoan egongo dira. Bilera lasaia izan da. Akordiorako bidea finkatzen ari gara", esan du.\nBarkosek aurreratu du ez diola EH Bilduri eskatuko gaitzetsi dezan ''ETArena izan den eta den'' indarkeria, ''ez beste edozein indarkeria'', EH Bildu formazioa ''erabat legala'' delako eta ''zalantzarik gabeko'' babesa izan duelako hauteskundeetan. Edonola ere, ''bai eskatuko zaio ordezkari orori, gure botoarekin, guztion ordezkari den orori''.\nPSNk etorkizuneko gobernuan izango lukeen lekuari buruz galdetuta, Araizek argi utzi du EH Bilduk ez duela zentzu horretan "oztoporik" jarriko, nahiz eta euren ustez, PSNk gobernu berriko kide ez lukeen izan behar.\nBarkosek, bestalde, onartu du Geroa Bairen asmoa dela ''33ko akordioa lortzea'', PSNri ateak irekita.\nAzkenik, Pablo Iglesias Podemos alderdiko buruak EH Bildurekin akordioak lortzeko jarri ditzakeen oztopoez galdetu diete. Barkosek esan du, hala balitz, Iglesiasek ''esan'' egin beharko lukeela; Araizek, bestalde, ''Nafarroako egoera aztertzeko'' esan dio Podemoseko buruari.\nGobernua osatzeko bilerak\nBarkosek gidatutako koalizioak hainbat bilera egin ditu dagoeneko; Izquierda-Ezkerra, PSN, PPN eta Ahal Dugu Nafarroa alderdiekin bildu da aurreko egunotan. Geroa Baik negoziazioak bideratzen ditu, Nafarroako bigarren indarra delako, bederatzi parlamentarirekin. Gehiengo osora heltzeko (26 eserleku) EH Bilduren (8), Ahal Dugu Nafarroaren (7) eta Izquierda-Ezkerraren (2) botoak behar ditu.\noak behar ditu.\nAuzitegi Nazionalak atzera bota du Generalitatea Pegasus auzian herri-akusazio gisa aurkezteko eskaera\nSanchez Kataluniako elkarrizketa mahaia berreskuratzeko prest, espioitzaren eskandaluaren ostean


Bilbaopedia - Eduardo Aznar Tutor\nEduardo Aznar Tutor\n[ Bilbo, 1860.02.17 - Bilbo, 1908\t]\nEduardo Aznar Tutor Bilbon jaio zen 1860ko otsailaren 17an. Eduardo Aznar de la Sota eta Luisa Tutorren lehenengo semea izan zen. Bizkaiko Institutuan ikasi zuen bere lehengusua zen Ramon de la Sotarekin eta gerora bere lankide izango diren Víctor eta Benigno Chávarrirekin. 12 urte zituela, bere aitak Ingalaterra eta Alemaniara bidali zuen merkataritza ikastera. Handik bueltan, merkataritzako gaiak jakiteaz gain, bost hizkuntza zekizkien.\n1880an Bilbora itzuli egin zen eta familiako aferetan aritzeaz gain, bere kabuz ere beste negozioetan sartu zen. Setares-eko meatzean edo Alcedoko lurrunean egon zen, hasieran Ramón de la Sotarekin, gero Aznar y Astigarragarekin jarraitu zuen eta beste kidea zendu zenean, bere aitarekin jarraitu zuen Aznar y Compañíarekin. Astilleros de Euskalduna-n zituzten akzioak azaltzen dute, Eduardo Aznar Tutor, bere anaia Luis, bere aita eta bere lehengusua Ramón de la Sotak, gerora bizi osorako bertan izango duten kontseilari kargua.\nMª del Rosario González Salazarekin ezkondu zen eta lau seme-alaba izan zituzten. Bere anaia baino aktibitate enpresarial handiagoa izan zuen. Izan ere, meatzaritza eta ontzigintzaz gain, sektore elektrikoan ere aritu zen.\nOntziola negozioetan ere ibili zen. Euskaldunaz gain, 1900. urtean Cadizeko ontziolako administratzaile izendatu zuten. Bilboko Portuko Lanen idazkaria izan zen, Bilboko Merkataritza Ganbarako lehendakaria eta 1900. urtean sortutako Asociación de Navieros de Bilbao-ko sustatzaile eta lehendakariorde izan zen ere.\nBaina itsasgintzaz eta meatzaritzaz gain, Aznar y Compañia sozietatetik beste sektore batzuetan ere nabarmendu zen, trenbideetan adibidez eta 1901ean Hidroeléctrica Ibérica sortu zenean, bere sorreran parte hartu zuen eta presidente izendatu zuten.\nBerrizeko markes titulua pasa zion bere aitak 1900. urtean. Politikan Bizkaiko Aldundi probintzialean hasi zen, Bilboko diputatu aukeratu zuten, partidu kontserbadorearen baitan 1890. urteko hauteskundeetan. Hainbat komisioetan hartu zuen parte. Markinan, Ribadeon (Lugo) edo Miranda de Ebron izan zen diputatu eta 1905ean Terueleko senatari.\n1908. urtean zendu zen Bilbon 48 urte zituelarik. Ontzi- enpresan izandako arazoak, La Habanako dikearekin edota Hidroeléctrica Ibérica-rekin izandakoak bere osasunean erabakigarriak izan ziren.\nALONSO OLEA, EDUARDO J., “Aznar Tutor, Eduardo. Marqués de Bérriz.”, AGIRREAZKUENAGA J., Diccionario biográfico de los parlamentarios de Vasconia (1876-1934), Vitoria-Gasteiz, Eusko Legebiltzarra, 2007, Igo Liburukia, 576- 583 orr.


Baina Santi Leoné historialari nafarrak ez zuen horrela ikusi Edan Coca-Cola titulatzen duen Argiako Gaizki erranka-ko zutabean. Bai, benetan gaizki errana, Iruña-Veleiako gaiak hiru minutu eta hogei segundo soil hartu baitzituen. Aski historialari nafarra asaldatzeko.\nAlberto Barandiaranen Veleia afera (2010) zeruraino jasotzen du: “Bere garaian, miresmenez irakurri nuen Barandiaranen lana, eta oraindik iduritzen zait euskaraz dugun saiakera eta ikerlan eredugarrienetarik. Beraz, aise ulertu nuen –aise ulertzen ahal zuen nornahik– zer-nolako ekarpena egin zion liburuak euskal kulturari; eta zer-nolako ekarpena Sautrela-ri, egilea gonbidatzeak”.\nHarrapazak/n! Hainbesterako ote? Ba ezagutzen ditugu oso bestelako iritzia dutenak, baita kazetari ikuspegi soil batetik begiratuta ere. Eta izan da ikuspegia argudioekin eta datu zehatzekin jantzi duenik, Idoia Filloy arkeologoa esaterako, duela gutxi El Salto – Hordago aldizkarian argitaratutako artikulu batean. Merezi du irakurtzeak.\nSanti Leonék irakurri ote du Iruña-Veleiari buruzko azken liburua (Qué está pasando con Iruña-Veleia, Pamiela 2018), programaren azken zatiaren gaia? Ezetz dirudi. Irakurri izan balu konturatuko zen azken urteetan ur asko igaro dela hiri zahar hartako zubipetik\nHaserre ageri zaigu programa arduradunekin: “Zailxeago egiten zait, ordea, igartzea zer ekarpen klase egin dioten Elexpururen zenbait teoriak euskal kulturari, eta zer ekarpen klase teoria horiek zalantzan batere jarri gabe hedatzeko aukera emateak non eta Artefaktua-n serio aizan behar lukeen literatura saio batean alegia. Homeopata bat gonbidatuko genuke medikuntza saio –berriz diot, serio– batera?”.\n“Jesus Maria ta Jose!”, esango zuen gure amak bizi balitz.\nIrakurri ote du Sardiniari buruzko liburua, programaren ardatza? Ezetz dirudi. Eta burutik pasatzen zaigu agian ez dela oso dotorea irakurri gabeko liburu batez iruzkinak egitea, jakinduria infusoa ez baita humanoen dohaina.\nIrakurri ote du Iruña-Veleiari buruzko azken liburua (Qué está pasando con Iruña-Veleia, Pamiela 2018), programaren azken zatiaren gaia? Ezetz dirudi. Irakurri izan balu konturatuko zen azken urteetan ur asko igaro dela hiri zahar hartako zubipetik; hogei txosten baino gehiago idatzi dituztela nazioarteko adituek benetakotasunaren alde, batzordekideen faltsutasunaren aldeko argudioak ezeztatuak geratu direla, Ertzaintzak eta epaileak ez dutela inolako faltsifikazio arrastorik aurkitu, ez dagoela frogarik Eliseo Gilen aurka, hamar urte igaro eta oraindik ez dela epaiketa eguna jarri, eta beste mila gauza. Erlojua ez baitzen 2010ean gelditu.\nCoca-Colaren historiak badu bere grazia. Aurkikuntzen faltsutasunaren alde gehien egin duten bi katedratikoek horrela konbentzitzen omen zituzten euskararik ez zekiten batzordekideak, artikulua, ergatiboa, polita, lagun eta enparauek irrist egiten zietela ikusita: “¿Si apareciera en un grafito Beba Coca-Cola, qué opinariais? Pues para nosotros como filólogos vascos (entzutetsuenak, jakina) es como si pusiera eso”.\nGero Alberto Barandiaranek erosi zuen Coca-Cola hori, eta Leonék gogoratu digunez, Hasier Etxeberria zenaren programan saldu duela bederatzi urte. Orain Santi Leonék edan du edari hartatik eta emaitzak bere zutabean ageri dira. Coca-Cola kadukatua edatearen ondorioak, homeopata onenak ere nekez senda ditzakeenak. Agian probatu daiteke aipaturiko txostenak, liburua eta abar borondate onarekin irakurrita.


Lapurtera « Euskargazki\nAzkaineko errota berriko ataburua\nIbarrungo errotako ataburua\nby under ataburua, Ibarrungo errota, Lapurdi, Lapurtera, Ondarea, XVII. mendea\nLapurdiko herrietan franko dira erreka bazterretan eraikitako errotak, maiz etxebizitza bilakaturik egun. Senperen ere badira zenbait, ezagunena eliza ondoan dagoen Plazako Errota, segur aski.\nBaina oraingoan Senpereko Ibarrun auzoko errotari erreparatuko diogu. Izan ere, orain etxebizitza pribatu den errota hori 1652an eraiki zen auzolanean. Hala azaltzen du errotaren harrizko ataburuan zizelkaturik kausi daitekeen idazkiak.\nOhikoa da zonaldeko arkitekturan ataburuetan eglearen izena eta urtea agertzea, baina ez da horren ohikoa testu hori euskaraz ikustea, nahiz eta urte batzuk lehenago gertuko Saran Axularrek Gero idazlan mardula egin izanak jendea euskaraz mintzo zela eta batzuk irakurtzeko ere gai zirela erakusten duen.\nAtaburuak honakoa dio:\nHAV·DA·ERROTA SEN / PERECO·HERRIAC ERA / GVINARACIA 1652\nEuskararen aldetik ezer gutxi dago aipagarri: Grafian harrigarri gerta dakiguke herskari aurretik <n> idatzi izana <np> bilkura berezi eta grafikoki berria eratuz. Fonetikari so, egun egiten den euskararekin alderatuz, hasperenaren indarra salatzen duten <h>ak ditugu. Gainera, eragin arazi forma pleonastikoa dago, –ra– eta arazi faktitiboak batera dakartzana. Garaiko autore lapurtarrek bi forma arazleak dituzte, baina gutxitan biak batera. Dena dela, baliteke ordurako eragin aditzaren –ra– faktitiboa emankorra ez izatea, izan ere eragin arazi hori bera Etxeberri Ziburukoak, Gazteluzarrek edo Aranbillagak badute, baina ez dute pleonasmorik agertzen beste aditzekin.\nErrota aurkitzeko Ibarrungo plazatik, frontoitik abiatuko gara. Frontoiari eta errepide nagusiari bizkarra emanda, aurrera egingo dugu eta plzan bertan Igel eta Frontoi karrika elkartzen diren puntuan izanen gara (arbol bat dago bidegurutzea n). Ezkerretara Igel karrikatik aurrera eginen dugu eta 250 bat metrotara eskuin aldean, ikusiko dugu etxearen ataka, paretan margotutako frontoi arrosa txikia eta etxea bera.\nMila esker, Idoia, pazientzia handiko bidaide.


"LUBAKI LAINOTSUA" - ZORNOTZA ARETOA - (AMOREBIETA) - Eskena\n“LUBAKI LAINOTSUA” – ZORNOTZA ARETOA – (AMOREBIETA)\n14 urtarrila 8:00 pm\n« “SEMEA PIXKA BAT MOTELAGO DABIL SOILIK” – TEATRO ARRIAGA ANTZOKIA- (BILBAO)\n“EL ENJAMBRE” – LIZEO ANTZOKIA – (GERNIKA) »\nIzen gabeko gerrearen lubaki batean, soldadu beterano bat dago, bakar bakarrik, beste sasoi bateko gerlaria; baldintzarik gabeko militantzia eta diziplina zorrotza. Aspaldian ez dagoz batailarik, ezta etsairik be,….badirudi dana bare-bare dagoala. Irla bateko naufrago baten antzera, espazioan eta denboran gatibu.\nBat-batean, zorioneko (edo zoritxarreko) egun batean, soldaduaren mundua hankaz gora jarriko dauan gutuna ailegatzen jako postari gazte baten eskutik. Gutun horrek bakotxaren onena eta txarrena azaleratuko dauz, maitasuna, heriotza, bildurrak, gupidea, gorrotoa, frustrazinoak…\nBelaunaldien arteko talkea. Zahar eta barriaren arteko komunikazinoa, norberaren bizitza balioan jartzea, trantsizino naturalearen aurkako eta aldeko argudioak…..Tira! Bizitza bera, muzturretatik kontatuta.\n“YO SOY PICHICHI” – SALA BBK – (BILBAO)\n21 abuztua 7:30 pm - 28 abuztua 7:30 pm


Juan Luis Fuentes: "Euskal emakumeen futbol maila oso ona da" - Gazteberri.eus\nJuan Luis Fuentes: “Euskal emakumeen futbol maila oso ona da”\nPublished22 azaroa, 2012\nJuan Luis Fuentes (Donostia, 1965) Athletic Club nesken taldeko entrenatzailea da. Bere futbol ibilbidea nagusiki Bizkaian garatu ondoren, 2002. urtetik geroztik Lezaman aritu da harrobiko entrenatzaile moduan. Iaz, emakumezkoen lehen taldearen gidaritza hartu zuen\nAurreko denboraldian bigarren geratu zineten bai ligan bai erreginaren kopan. Aurten iaz lortutakoa hobetzea izango duzue helburu, ezta?\nJakin badakigu iaz lortutako emaitzak hobetzea zaila izango dela. Aurreko denboraldia oso ona izan zen baina, zoritxarrez, ezin izan genuen txapelketarik irabazi. Denboraldi bakoitza desberdina da, talde guztiak zerotik hasten gara, eta amaieran txapelketaren bat irabazteko aukera izatea da gure xede nagusia. Garbi dago irabazteak taldeak egin duen lan horri guztiari behar bezalako amaiera emango liokeela, bai astero jarraitzen gaituzten zaleei eskeini ahal izateko eta baita taldearentzat berarentzat ere.\nZeintzuk dira gizonezko eta emakumezkoen futbolaren arteko alderik nabarmenenak? Nola murriz daitezke alde horiek?\nAldeak bi mailatan ematen dira. Alde batetik, profesionaltasunari dagokionez bi mundu guztiz desberdinak dira. Gizonezkoen kasuan, mugitzen den dirutza izugarria da eta horrek profesionaltasun maila altuagoa eskatzen du. Gizonek aukera dute ehuneko ehunean futbolean aritzeko, horretarako baliabideak dituztelako eta etorkizunera begira irtenbide profesionala izan daitekeelako. Nesken kasuan, berriz, baita mailarik altuenean ere, amateurtzat jo daiteke, nahiz eta denbora eta dedikazioari dagokionez profesional osoak izan. Zorionez, Athletic eta Erreala bezalako taldeen lanari esker aurrerapauso handiak ematen ari dira bide egokian.\nBestalde, kirol mailari dagokionez, jokoa oinarrian berdina izan arren, gizon eta emakumeen artean diren alde fisikoengatik ematen diren aldeak ditugu (indarra, abiadura…) Honek jokoaren erritmoan eragiten du, baina ez erakargarritasun edota emozioan. Gainera, emakumezkoen futbol maila gero eta altuagoa da, batez ere harrobian egiten den lanari esker. Gizonezkoen kasuan bezala, zenbat eta zabalagoa izan piramidearen oinarria orduan eta piramide altuagoa egiteko aukera eta hori, azkenean, elitezko talde hobe batean islatzen da. Orain Athleticek egiten duen lana oso garrantzitsua da, belaunaldi gazteek non begiratzea dutelako. Bizkaiko edozein neskatoarentzat Athleticen jokatzea helburu izan behar du.\nEta jokoari dagokionez?\nEmakumezkoen ligan jokatzen dugun hainbat taldek zalearentzat entretenigarria eta ikusgarria den jokoa egiten dugu. Hala nahi duen edonor Lezamatik pasa daiteke gure partiduetako bat ikustera eta gure jokalariek duten maila egiaztatzera. Gainera, lehen postuetan den beste talde baten kontra bada, kirol honek eman dezakeena ere ikusteko parada izango du.\nNesken artean bere kirol lorpenak behar bezala baloratzen ez direnaren sentsazioa al da?\nNirekin dauden jokalari guztiek lan handia egiten dute emakumezkoen futbolak gero eta aintzatespen handiagoa izan dezan baina, era berean, garbi dute, gaur egun, gizonezkoen futbolak interes guztia batzen duela. Athletic bere jokalarien esfortzua baloratzen duen talde bat da, baina egia da, oro har, emakumezkoen lorpenek askoz ere oihartzun eskasagoa dutela gizonezkoekin alderatuta. Hori argi eta garbi ikus daiteke, adibidez, hedabideetan.\nHedabideetan oihartzun handiagoa izateak, batez ere telebistan, emakumezkoen futbolaren egoera hobetzen lagunduko luke?\nBai, zalantzarik gabe. Hedabideetan den oihartzunak kirol baten garapenean eragin zuzena du. Hedabideetan izateak, gainera, baliabide ekonomikoak ere erakartzen ditu, eta horrek gizonezkoek dituzten baldintzekin parekatzea ahalbidetuko luke. Baliabide ekonomiko handiagoekin taldeek jokalarien baldintzak duinago egiteko aukera izango lukete.\nHedabideetaz gain, erakunde publikoek eta kirol arduraren bat duten bestelako erakundeek ere laguntza handiagoa eman beharko lukete emakumezkoen futbolak merezi dituen baldintzak bermatzeko: zelaiak, egoitzak, betebeharrak… Zentzu honetan, mundu honen barruan lan egiten dugunok ere kirol hau gero eta erakargarriago egiteko helburua izan behar dugu.\nPasa den denboraldiaren amaieran emakumezkoen euskal futbol selekzioaren debuta izan zen. Nolakoa da emakumezkoen euskal futbolaren maila?\nEuskal futbolaren maila oso ona da. Lehenik eta behin, bere lehiakortasun maila ezin da zalantzan jarri; Athleticek, adibidez, jokatu diren azken hamar ligetatik lau irabazi ditu. Gainera, Erreala bezalako taldeek ere aurrerapauso garrantzitsuak eman dituzte. Etorkizunera begira, baikor izateko arrazoiak daude, batez ere oso modu egokian lan egiten ari delako. Osasunak ere apostu handia egin du lehen mailako talde bat izateko eta Aurrera de Vitoria ere emakumeekin ondo lan egiten duen taldea da. Modu zuzenago batean ezagutzen ditudan talde guztietan emakumezkoen baldintzak hobetzeko interesa dago eta horrek mesede egingo dio emakumezkoen futbolari Euskadin.\nEmakumeen taldearen ardura hartu baino lehen Athleticeko harrobian egin duzu lan hainbat urtez. Errazagoa al da maila gorenera iritsi diren neskak entrenatzea ala oraindik prestakuntza prozesuan diren gazteak entrenatzea?\nMaila bakoitzak bere zailtasunak eta sariak ditu. Jokalari gazteei dagokionez, futbolaren oinarrizko kontzeptuak irakasteaz gain, funtsezkoa da, lehiaketaren gainetik, eguneroko lanari garrantzia ematea eta xehetasunetan erreparatzea. Taldearen mesederako den esfortzuaren balorea eta etengabe hobetzearen garrantzia irakatsi behar dira. Profesional izatetik gertu diren jokalari gazteak entrenatzen dituzunean, berriz, helburua hauen gaitasun eta trebeziak azalaraztea da.\nEmakumeen kasuan, hasieratik gehien erasan ninduena bere heldutasuna izan zen. Interes eta ardura bikainarekin entrenatzen dute eta profesional oso baten mentalitatea dute, nahiz eta, halabeharrez, futbola eta bizitza profesionala edo ikasketak uztartu behar izan hainbat kasuetan. Neskek garbi dute ezin izango dutela futbolan lortzen duten diruarekin bizi. Gizonezkoetan, berriz, gero eta gehiago dira futbola irtenbide profesionaltzat hartzen dutenak eta ikasketak alde batera utzi nahi dutenak. Hau akats bat da, ikasketek ez dutelako kirol praktika oztopatzen. Ostera, ikasketek kirol praktikaren lagungarri izan daitezke, diziplina eta pertsonaren trebakuntza integralean laguntzen dutelako. Athleticen hau beti lehentasun bat izan da eta jokalariek bere kirol ibilbidean zehar trebakuntza alde batera ez uztea saiatzen gara.\nTags: AthleticBilbaoemakumeakfutbolaJuan Luis Fuentes\nPrevious Bizitza osoa lau pareten artean\nNext Pote gutxiago eta “pintxito” gehiago


Herritarren Udal Txartela (HUT) mugikorrean eraman ahal izango da maiatzaren 24tik aurrera « Prentsa oharrak\nHerritarren Udal Txartela (HUT) mugikorrean eraman ahal izango da maiatzaren 24tik aurrera\nKategoriak: Prentsa oharrak — Etiketak: Herritarren Udal Txartela (HUT) — Komunikazio Zerbitzua / Servicio de Comunicación — 18 maiatza 2021 10:00\nUdalak SMS bat bidaliko die titularrei txartela haien gailuetan instalatu dezaten\nMendizorrotza eta Gamarrako igerilekuetan sartzeko eta hiriko gizarte-etxeetako zerbitzuak erabiltzeko aukera emango du\nErabiltzaileek txartel bat baino gehiago eraman ahal izango dute telefonoan\nUdal Administrazioaren eta Eraldaketa Digitalaren Sailak berrikuntza teknologiko bat jarri du martxan eta horri esker Herritarren Udal Txartela (HUT) telefono mugikorrean eraman ahal izango da.\nHUT mugikorrean erabiltzailearen argazkia, izen-deiturak, jaiotza-data eta nortasun agiria agertuko dira. Horrez gain, barra-kode bat, QR kode bat eta itsasontzien jokoa izango ditu.\nSistema honekin, esaterako, posible izango da barra-kodearen bidez udal liburutegietan liburuak maileguan hartzea, QR kodearen bidez udal instalazioetan sartzea, edo itsasontzien jokoa erabilita ikastaroetan izena ematea.\nTxartel fisikoek aktibatuta egoten jarraituko dute, beraz, une bakoitzean nahiago duen aukera erabili ahal izango du erabiltzaileak.\nUdal Administrazioaren eta Eraldaketa Digitalaren Sailaren, Herritarren Partaidetzaren, Gardentasunaren eta Gizarte Etxeen Sailaren eta Kirol eta Osasun Sailaren laguntzarekin gauzatu da ekimena.\nUdako kanpaina maiatzaren 28an hasiko da Gamarra eta Mendizorrotzeko udal igerilekuetan, eta lehen aldiz mugikorra erabili ahal izango dute gasteiztarrek instalazioetara sartzeko. Horretarako, kirol-guneetan sartzeko tornuak egokitu egin dira, eta HUT mugikorrak daraman QR kodea irakurtzeko gai izango dira orain.\nMaiatzaren 24tik aurrera, Gasteizko Udalak SMS bat bidaliko die HUTaren titularrei, txartela haien gailuetan instalatu dezaten. Prozesua osatzeko esteka batean klik egin eta argibideak jarraitu beharko dituzte. Horretarako, erabiltzaileak bere telefono zenbakia eman behar izan du aurretiaz.\nSistemak txartel bat baino gehiago kargatzeko aukera emango du, oso erabilgarria gurasoentzat, haien HUTaz gain seme-alabena ere gorde ahal izango baitute.\nBerrikuntza horrekin batera, beste batzuk ere aurkeztu ditu Udalak 2021ean: VGReservas eta GeoVitoria-Gasteiz web aplikazioak, udal instalazioetako erreserbak kudeatzeko eta kontsultak egiteko, hurrenez hurren; edo WhatsApp bidezko informazio zerbitzua, Enplegu Zerbitzuaren ikastaroei buruzko berriak jasotzeko. Herritarren eta Administrazioaren arteko harremana errazteko erabiltzen dituzte horiek guztiek teknologia berriak, hori baita Udal Administrazioaren eta Eraldaketa Digitalaren Sailaren lehentasunetako bat.


Juan Ignazio Iztueta: Gipuzkoako probintziaren kondaira\nGipuzkoako probintziaren kondaira\nGIPUZKOAKO KONDAIRAREN AURRENENGO ZATIA\nOGEI TA BATGARREN KAPITULUA\nOGEI TA BIGARREN KAPITULUA\nOGEITA IRUGARREN KAPITULUA\nOGEITA LAUGARREN KAPITULUA\nOGEI TA BOSTGARREN KAPITULUA\nIturria: Gipuzkoako kondaira, Juan Ignazio Iztueta (faksimilea). La Gran Enciclopedia Vasca, 1969\nGipuzkoatarrak Gorritiko Gaztelua noiz ta nola artu zuten; eta egikera onen bidez izandu zan Beotibarko batalla gogoangarriaren azaldurea.\nGipuzkoako Probinzia Gaztelako Erregeagana jarri izan zalako, Nafarroa mustardaturik aserratu zan portizkiro; eta berpertatik asi zitzaion Probinzia oni, asmatu al zitzakean kalte ta bidebagekeriak egiten. Gaiztakeria modu askotako oek egiten zitueneko igesleku ta gordegarri ifini zeban gaztelu bat, Gipuzkoarekin mugatzen dan Nafarroako Erri Gorritikoan, berariaz autatutako mendi erpin batean, bertara iñor ere kanpotarrik ezin igo zitekealako uste oso betean, zeñak iraun zeban Gipuzkoatarrak arras mindu ziran arteraño.\nNafarrak noizean bein gauaz ixilltxorik Probinzia onetako auzo-errietara etorririk egiten zituzten beste gaiztakeria mueta askorekin batean, lapurreta andiak eta eriotza odolgirodiak ere; eta ingurumaiko Gipuzkoatar apurrak oartu ta alkargana batutzen asi orduko, lister oek sartzen ziran koisketz beren gaztelu Gorritikora.\nEzin eraman alako bidebagekeri oezaz ainbesteraño berotuak arkitzen ziran Gipuzkoatarrak, ezik, promestu zioten alkarri, berendu bear zutela gaztelu kaltarkitsu hura, ill edo bizi. Asmo sendo onekin bear bezala prestaturik, eraso zioten ausardi andian portizkiro Nafarrak gordeleku segurutzat zeukaten Gorritiko gazteluari; bai ta menperatu ere ordu bat eta erdigarrengo, eta bertan arkitutako Nafarrik etzuten laga bat bakarrik ere bizirik. Egikera andi au gertatu zan milla irureun, ogeita batgarren urteko agorrillaren zortzigarrengo egunean. Gau artan berean iritsi zan Iruñera barri au, zeñaren bidez asaldaturik irakin zitzaion Nafarroa guztiari, bere onetatik aterarik ezin donariotu zan moduan, eta bereganatu al zitzakean indar guztiak biribillaturik, artu zeban asmo irme sendoa, Gipuzkoako Probinzia erre ta kiskaldurik soilldu bear zebala arras, bere oñean geiagoren geiago ezin jarriko zan gisan. Egiteko balioso onen gañean itz egitean Batxiller Zaldibiak amaikagarren kapituluan esaten du onela.\n«Nafarrak Martizti andi bat bildurik sartu ziran Probinziara guztiz arrotasun andian, eta beren sarreran zer gertatu izan zan jarraitzen da emen, Probinziaren anziñako liburuaren asieran ezarria dagoena, eta izkribaturik arkitzen dana Nafarroako Erririk aurrengoetako Puente de la Reinako Elizan, Jesusen jaiotzatik milla irureun ogei ta batgarren urtean; izan zedilla etorria Franziatik On Ponce Morentana Vizconde de Oña, eta Eraonle Nafarroa guztiakikoa, Santa Kruz Agorrekoaren pesta aurreko aste azken egunean albistea artu izan zeban, Gipuzkoatarrak berendu zutela Gorritiko Gaztelua; bereala Buruzari izendatu dan ark agindu zeban batu zedilla al zitekean jende guztia; eta au etzan bestetarako, ezpada, Gipuzkoa abarrakiturik arras ondatzeko; Agintari au irten zan Iruñetik jende samalda andi batekin Santa Kruz bezperan Igande egunarekin: bigaramunean, zeña zan Santakurutz eguna, zabaldurik alde-errietara ibilli ziran jendea biribillatzen; batu zituzten Nafarroatik, Gaskoi, eta Franzesetatik irurogei ta amar milla jazarlari, eta sartu ziran Gipuzkoan San Matheoren pesta aurreko ostirala egunean; erre zuten Berastegiko Erria, eta bertako Elizan egin zuten kalte asko; eta bigaramunean, zeña zan laurenbat eguna, iritsi ziran Beotibarreraño, non Gil Lopez de Oña Larreako Etxenagusiaren jaun ta jabe denpora artan Amasan bizi zan pizkor alaiak zortzi eun Gipuzkoatarrekin banatu zeban Probinzia onen kontra zetorren jendadi guztia, eta lotu zeban Martin de Aibar itzal andiko gizon Nafarroa guztiak asko nai ziona, zeñak esaten zeban petxatu bear zituela Gipuzkoatarrak eguzkitan berotu nai zutelako, eta salduko zebala eguzkia dirutan; irugarren egunean ill zituzten Juan Lopez de Urroz Merio mendietakoa, Pedro de Oibar, Martin de Euso, esan dedan Martin de Oibarren semea, Pedro Sotes, Pedro Garcia, Juan de Urti, aipatu dan Perezen semea; baita ere berrogeita amazazpi zaldunki, eta beste jende asko, eta Don Migel Sanz Alvarez, D. Martin Hiertiz, Don Martin de Ronkal, eta beste jende asko urikoak izan ziran lotuak eta illak, Rosenil Jauna, Juan Corboran, Juan Martinez Medrano, Juan Enrikez, eta illa izan zan Gobernadorearen anaia, eta Bernat Caritut, eta Don Martin Pelena; eta Gil Lopez ta beraren lagunak biurtu ziran ondra andian, batalla gogoangarri onetan berendu zituzten etsai, abere, arma, eta beste gauza askorekin: zeintzuben balioa igotzen zan eun milla librataraño; eta Gobernadoreak iges egin zeban alkandora utsean, eta gañerontzekoak izan ziran illak eta itsaspenduak; eta egikera andi au gertatu zan laurenbat egun esandakoan, milla irureun, ogei ta batgarren urtean; beragaitik Nafarrak artu izan zioten gorroto andia Beotibarko tokiari, zeñetan izandu zan batalla, eta beren anziñako esaera da, Beotibar Beotibar, hik daukak Martin de Oibar. Eta denpora artako kanta Euskarazkoak esaten du; milla urte igaro ta ura bere bidean Gipuzkoatarrak sartu dira Gazteluko etxean, Nafarrakin bildu dira Beotibarren pelean. Erdaldunak beren itzkuntzan esango balute bezala, Al cabo de años mil, buelbe el agua a su quibil; assi los Guipuzcoanos han buello á ser Castellanos, y se han topado en Beotibar con los Navarros».\nBatalla andi au izanik aiñ ospatsua, Gaztelako, Aragoiko, eta Nafarroako Kondairatzalleak argitaratu izan zuten beren izkribu gogoangarrietan, zeren bidez eta nola gertatua izandu zan. Eta Tolosako Erri leiala gerozko urte guztietan bere Batzartar eta Elizako Kabildu osoarekin, Pordon-dantzariak arturik, irteten da Igarondora, Beotibarko batalla irabazirik zetozenai ongietorri goza pozkidatsua egitera joan izan ziran asaba maitagarriak idurikatuaz; zeñaren bidez berriztatutzen dan urteoro azaña andi aren oroitpena; eta gertakari onen argibide geiagorako, Tolosako Errian Tingladua esaten zaion tokian arkitzen dira jazarra artan peleatu izan ziran gizonen iduriñak, denpora artako janzi, arma, eta beste ezagungarri askorekin.\nBatalla onetako itzbide andiak,\nhistoria askotan daude ifiniak,\nUtsaldiarik bage garbiro egiak,\nDenpora berpereko gizon jakintiak.


Sarek salatu du bakartzeak eta sakabanaketak "okertu" egiten dituela gaixotasun larri eta sendaezinak - Politika - Berria\nSarek salatu du bakartzeak eta sakabanaketak "okertu" egiten dituela gaixotasun larri eta sendaezinak\nIbon Iparragirreri zigorra etxean betetzea ukatu izana gaitzetsi du mugimenduak.\nSarek adierazi du kartzelak ez daudela gaixo larrientzat "prestatuta", eta gaineratu du 100.2 artikuluak espetxealdi arindua aurreikusten duela larriki gaixo dauden presoentzat. "Oinarrizko eskubidea dela ulertzen da, beraz, gaixo larriak espetxealdia etxean betetzea aurreikusten baitu legeak".\nIparragirre espetxeko erizaindegian bakartua dutela gogoratu du Sarek, eta hura eta senide eta lagunak sakabanaketak eragiten dituen ondorioak pairatzen ari direla.\nSarek plazaratu duen oharrean dioenez, Espainiak oinarrizko eskubideak "urratzen" jarraitzen du, eta uste du jarrera horrek "argi" uzten duela ez duela "konponbidean pausorik emateko asmorik".\nNavalcarneroko espetxean da preso ondarroarra. Etxerat-ek bere azken txostenean azaldu zuenez, hiesa C fasean eta orbana burmuineko ezker lobuluan ditu, eta azken horrek ikusmen galera eta beste funtzio kognitibo batzuen kaltea dakar. Ukatu egin diote zigorra etxean betetzea, gaixo den arren.\nAngelita Burgoa (Ibon Iparragirreren ama): "Kartzela ez dagoela prestatua gaixoentzat diote. Zer ari dira ba?"


Grupos de Jesús – Jaunaren Igokundea ─ A (Mateo 28,16-20) - Grupos de Jesús -\nEvangelio del 24 / May / 2020\nPublicado el 18/ May/ 2020\nMateok Jesusen agurra indar-lerroak seinalatuz deskribatu du: horiek izan behar dituzte ikasleek beti orientagarri; horiek izan behar dute Jesusen Eliza markatuko dutenak, bere misioa bete ahal izateko.\nGalilea da abiapuntua. Hor dei egin die Jesusek. Piztuerak ez ditu eraman behar Galilean berarekin bizi izan dutena ahaztera. Han entzun die Jainkoaz hitz egiten parabola hunkigarriz. Han ikusi dute sufrimendua arintzen, Jainkoaren barkazioa eskaintzen eta bazter utzienei harrera egiten. Hauxe dute, hain justu, eskualdatzen jarraitu behar dutena.\nJesus berpiztuaren inguruan diren ikasleen artean, badira «fededunak» eta badira «duda-mudan» direnak. Narratzailea errealista da. Ikasleak «ahuspeztu dira». Dudarik gabe, sinetsi egin nahi dute, baina batzuengan duda-muda nagusitu da eta loka. Izua dute agian, ezin atzeman dute gauza haiek guztiek esan nahi dutena. Mateok ezaguna du kristau-elkarteen fede hauskorra. Jesusez fidatuko ez balira, laster itzaliko litzateke.\nJesus «hurbildu zaie» eta harremanetan hasi da haiekin. Badu berak haiei falta zaien indarra eta ahalmena. Berpiztuak Aitagandik hartua du Jainkoaren Semearen aginpidea, «ahalmen osoa zeruan eta lurrean». Bera hartzen badute sostengu, ez dira loka izango, ez dira duda-mudan galduko.\nZehatz-mehatz adierazi die Jesusek zein izan behar duten beren misioa. Ez da propioki «doktrina irakastea», ez da «Berpiztua iragartzea» bakarrik. Inondik ere, askotariko alderdiak zaindu beharko dituzte Jesusen ikasleek: «Berpiztuaren testigantza egin», «ebanjelioa hots egin», «elkarteak eratu»…, baina bat izango da horien guztien xedea edo helburua: jendea «Jesusen ikasle egitea».\nHau dugu geure misioa: jendea Jesusen «jarraitzaile» egitea, beraren mezua ezagutuko duena, beraren egitasmoarekin bat egingo duena, bera bezala bizitzen ikasiko duena eta gaur munduan beraren presentzia berregingo duena. Jarduera oinarrizkoak, hala nola, bataioa, Jesusi atxikitzeko konpromisoa eta berak «agindutako guztia» irakastea, haren ikasle izaten ikasteko bide dira. Bere presentzia eta etengabeko laguntza promestu dizkie Jesusek. Ez dira egongo, ez bakarrik, ez babesgabe. Ezta gutxi badira ere. Ezta bizpahiru bakarrik badira ere.\nHorrelakoa da kristau-elkartea. Berpiztuaren indarra du sostengu, beraren Espirituaz. Dena dago orientatua, Jesus bezala eta Jesusen bidez bizitzen ikastera eta irakastera. Bizirik jarraitzen du berak bere elkarteetan. Gurekin jarraitzen du eta gure artean, sendatuz, barkatuz, harrera eskainiz… salbatuz.


Dagoeneko argitaratu da Nazioarteko Gipuzkoa Saria (Trofeo Gipuzkoa Internacional) lehiaketako sarituen zerrenda. Aurten, 39 herrialdetako 226 autorek parte harte dute, guztira 2.200 lan baino gehiago. Eta saritutakoei dagokienez, horien artean dugu gure lagun eta lankide Iñigo Olarte. Zorionak Iñigo!\nSormena (Creatividad) atalean Iñigo Olartek Ohorezko Aipamena (Mención de honor) saria lortu du bere "Hondoratua" argazkiarekin. Hemen dugu saritutako argazkia.\nJuan Joxe Agirreren omenezko "ZUHAITZA" lehiaketara argazkiak bidaltzeko epea itxi da.


Livignon gozatzen! – IRRINTZI SKI\nInicio › Temporada 2019/2020 › Livignon gozatzen!\nPor irrintziski el 11/18/2019 • ( 0 )\nTestua: Berasa, Maeztu eta Pali\nLehenengo eguna: Bidai luzea izan zen. Goizeko 6etan atera ginen, zenbait ordu lo egin eta gero gaueko 10etan elurra zela eta, kateak jartzera gelditu ginen. Gaueko 11etan ailegatu ginen. Egun osoa kotxean eman genuenez bidaia bukatzerakoan gorputzak gogorrak eta eskiatzeko gogo handiak genituen.\nBigarren eguna: Gosaria 8tan eta 9:30etan bageunden eskiatzen. Lehenengo eguna izanda, klasiko eskiekin lasai lasai pistak ezagutzera joan ginen. 12:30tan bazkaldu eta 15.30tan berriro ere pistetan ginen. Orain skating teknika lantzeko jolas batzuk egin genituen. Pistetan mundu osoko eskiatzaileak ikusi genituen: Japon, Tailandia, Alemania, Noruega…. Baita ezagunak ere, Imanol Rojo eta Irineu bezala.\nEskiatu ondoren, eskiak garbitu,parafinatu eta etxekolanak egiten genituen. Afaria 19:30etan, ondoren luzatu eta bakootzak bere apartamendura joaten ginen. (Batzuk berriz ikasera ohera sartu aurretik)\nHirugarren eguna: CENAkoekin oso gustora, giro ona, eta berriz 9:30tan skating egitera.Gosarian, CENAkoek hain gustuko duten “porritx”a jan genuen. Energia hoiekin maldetan serie gogorrak egin genituen. Bukatzerakoan hain nekatuak geundenez Xabik egin zuen bizkotxo osoa banatu eta jan genuen bazkaldu aurretik. Arratsaldean, teknika egiten aritu ginen eta Laiak bere tabletarekin hainbat bideo egin zituen, ondoren hauek aztertzeko eta teknika hobetzeko.\nLaugarren eguna: Gau guztia elurra egiten aritu zenez makinak ez zituzten pistak landu, beraz, gosaldu aurretik eskiatzera joaterakoan pistak gure eskiekin zapaldu genituen, horrela 200metroko pista bat sortu genuen eskiatu ahal izateko. Gosaltzera joan ginean, lehiotik hainbat eskiatzaile ikusi genituen gure pista erabiltzen zerbait eskiatu ahal izateko. Gosaldu ondoren, Livignon dagoen zirkuitora abiatu ginen, makinek zertxobait zapaldu baitzuten. Han “empuja” entrenamendua egin genuen.\nBostgarren eguna: test egun gogorra. Goizean eskiei argizaria eman eta berotzera joan ginen testa prestatzeko. 6 eta 4 kilometroko ibilbidea egin genituen eta behin bukatua denborak aldendu genituen. Ondoren, lasai-lasi ordu erdi bat eskiatu genuen bazkaltzera joan aurretik. Eskiatzen geunden bitartean, Argentinako eskiatzaile bat gurekin mintzatu zen eta esan zigun orain dela zenbait urte Mayencoseko entrenatzailea izan zela. Paisai zoragarriaz gozatu genuen, eguraldi bikainarekin. Bazkaldu eta gero, herrira jeitsi ginen hau ezagutzeko eta bertan hainbat erosketa egiteko. Batzuk manoplak eta borratxak erosi zituzten, aldiz beste batzuk garagardo 8 litro… Bueltatzerakoan furgonetako gurpil-kate bat erori zitzaigun eta tailer baten bila joan ginen. Bertan, berri bat erosi eta jartzeko laguntza eskatu genuen eta behin jarrita etxera itzuli, eskiak hartu eta gauean azken eskiada egin genuen. Bitartean Laia pizza batzuen bila joan zen. Denetariko pizzak dastatu genituen (kebab, patata frijituak…). Ondoren, presaka apartamentua bildu eta maletak itxi genituen.\nBukatzeko, orokorrean oso gustora egon gara eta pena handiarekin bagoaz etxera. Nahiko genuke berriz itzuli. Esperientzia oso positiboa izan da eta teknika asko ikasi dugu Laiarekin. Eta beti bezala, harreman bikaina CENA taldearekin.\n‹ Badator BEORBURUKO ROLLERSKI IGOERA 2019!\nBeorburuko rollerski igoera 2019 ›


Bouquet garni - Wikipedia, entziklopedia askea.\nongailu eta Ongailu\nThymusa eta bay leaf (en)\nBouquet garni (euskaraz: «sorta hornitu») Frantziako gastronomiaren oinarrizko ongarria da. Hari batekin lotutako belar onez osatutako sorta da, eta haragi eta hegazti gisatu, ragu, zopa eta salda mota askoren elaborazioan sartzen da. Oro har, gainerako osagaiekin irakiten da, baina kendu egiten da platera zerbitzatu behar denean.\nEtxean egiteko erraza da, baina barazki-dendetan egina erosi ohi da.\nEz dago bouquet garnirako errezeta orokorrik, baina errezeta gehienek perrexila, ezkaia eta erramu hostoak dituzte. Errezetaren eta eskualdearen arabera, bouquet garniak albaka, apio hostoak, apoperrexila, erromeroa, azarria, estragoia, oreganoa, zilantroa eta porru hosto zati bat ere izan ditzake. Bouquet garnia saldak aromatizatzeko erabiltzen da, eta horiek egosteko azken fasean gehitzen da.


Iritsi da Floren Nazabal lehian ikusteko ordua - GARA\nIritsi da Floren Nazabal lehian ikusteko ordua\nIritsi da Floren Nazabal lehian ikusteko tenorea. Etxarriko txapelduna etzi hasiko baita Urrezko Aizkorako lehiaketan. Final-laurdenetako ligaxka jokatu beharko du lehenengo, eta hor estreinako bitan amaitu beharko du finalerdietan izan nahi badu.\nHasteko, Juanjo Lopezen aurka jokatu beharko du, etzi Orduñako plazan, 12.30etik aitzina. Lagun handiak dira bi aizkolari hauek. Elkarrekin Binakako Urrezko Aizkora ere irabazita daude, eta entrenatu ere askotan egin ohi dute batera.\nEtzi, ordea, aurkari izango dira, eta biak ahaleginduko dira garaipena erdiesten. Lehen puntu horrek finalerdietarako atea erdi zabalik utziko baitie. Nazabal izango da faboritoa. Hasteko, 45 ontzakoa zeinek kolpe gutxiagotan moztu arituko dira. Ondoren, kana-erdikoa zutik erdibitu beharko dute. Hirugarrenik, 60 ontzakoarekin lehiatuko dira. Laugarrengoan, 45 ontzakoa zutik, eta beste bat etzanda izango dute, eta azkenik, bi kana-erdiko eta bi 60 ontzako moztu beharko ditu.\nBestetik, Patxi Mindegia gaur egongo da Tolosako Kantabriko tabernan Arria V.aren zain, 20.00etatik aurrera, apusturen bat egiteko asmoarekin. Errezildarrak agertuko zela iragarri zuen, eta litekeena da apustua egitea. Mindegiak hamasei kana-erdikora jokatu nahi du, lau zutik eta beste hamabiak etzanda jarrita direla.


Lehendabiziko aldiz argazki rallya antolatu du Doneztebeko Udalak maiatzaren 19rako - Erran.eus\nLehendabiziko aldiz argazki rallya antolatu du Doneztebeko Udalak maiatzaren 19rako\nTtipi-Ttapa 2018-05-16 09:12\nLarunbat arratsaldean Iciar Mikelperizenak bideratutako pintura tailerra eginen dute eta bere ikasleen lanen erakusketa Santa Luzia Plazan.\nIñaki Atxa eta Josu Inziarte epaimahaikideek aukeratuko dituzte argazkirik onenak larunbat goizeko lehiaketan\nEz da aspertzeko astirik izanen asteburu honetan Donezteben, larunbatean eta igandean ekitaldiak izanen baitira. Larunbat goizean, udalak lehen aldiz antolatutako argazgi rallya eginen dute, arratsaldean pintura tailerra eta igandean Dantza Eguna.\nLarunbatean, maiatzak 19, argazki rallya antolatu du Udalak. Halako ekimen bat egiten den lehenbiziko aldia da eta rallya bi gairen ingurukoa izanen da. Parte-hartzaileek 09:00etatik 10.00etara Herrigunean izena emateko aukera izanen dute, dohainik. Izena ematerakoan jasoko dituzte argibideak: gaiak, ordutegiak, zehaztapen teknikoak… Rallya akitzean, parte-hartzaileek egindako lanak aurkeztuko dituzte. Iñaki Atxa eta Josu Inziartek osatuko dute epaimahaia eta lanak baloratu ondotik, bertze egun batean emanen dute irabazleen berri.\nRallyan jorratutako gai bakoitzak bere irabazlea izanen du eta ehun euro hartuko dituzte. Bi sari horiez gain, Udalak bertze 50eko bi sari emanen ditu: bat bertako argazkilaririk hoberenari eta bertzea argazkilari gazte hoberenari. Sari guztiak bertako saltokietan gastatzeko izanen dira.\nEgitasmo honekin argazki bilduma baten hasiera bultzatu nahi du Udalak, herriko irudiak eta txokoak bilduz.\nArratsaldean pintura tailerra\nLarunbatean, arratsaldez, pintura tailerra eginen da Santa Luzia plazan, 16:00etatik 18:00etara. Iciar Mikelperizena margolariak bideratuko du tailerra eta horrez gain, bere ikasleek ikasturte osoan egindako lanen erakusketa antolatuko dute. Tailerraren helburua haur, gazte eta helduek margotzea, gozatzea eta barrenean duten artista askatzea da. Tailerraren bukaeran berendua eginen dute.\nIgandean Dantza Eguna\nIgande honetan, hilak 20, Dantza Eguna ospatuko dute. 11:00etan, Rebeca Dantza Akademiako kideek eta animatzen direnek Galbaraialde ibilbideko baranda erabiliko dute dantza erakustaldi bat egiteko. 12:00etan, berriz, Santa Luzia plazan hainbat estilotako dantzen erakustaldia eginen dute.


«Gasteiztarrak arraun the world» erakusketa Zabalganan – Asociación de Vecinos Zabalgana Batuz Auzo Elkartea\nGasteiztarrak arraun the world izenpean udan egindako lehiaketan saritutako argazki-sorten egileek aurkezpenak eskainiko dituzte azaroko astearte guztietan baita abenduko lehenengoan ere hiriko auzo desberdinetan. Gurera Jokin Zurutuzak Ekuadorreko Andeetako bizipenak hurbilduko dizkigu “Ekuadorrek bizitza maite du” izenpeko kontakizunarekin. Herrialde anitza da Ekuador, anitzak baitira bere jendeak, kulturak, hizkuntzak, paisaiak, klimak, flora eta fauna. Aurkezpena Urbeltz tabernan (Ozeano Barea 9, Borinbizkarran) izango da arratsaldeko 19:00etan. Aurkezpena Zabalganako Euskara Batzordearekin elkarlanean antolatu da.\nTestuinguru honetan, Oihaneder Euskararen Etxeko ur-biltegira bideko arrapalan saritutako argazki erakusketa dago ikusgai abenduaren 17ra bitartean. Portugal, Brasil, Laos, Kanbodia, Tailandia eta Ekuadorreko irudiak.\nAzaroak 24, 20:00: “Haurren herriak” (Laos-Kanbodia). Hordago taberna(Fray Facarías Martinez 2, alde zaharra) *Lazarraga Kultur Elkartearekin elkarlanean.\nGuztira 18 lan aurkeztu dira lehiaketara, 450 argazki inguru. Gasteizko euskalgintzako elkarte desberdinetako kideek (GEU elkartea, Gasteizko mintzalaguna, Sarburu Kultur Elkartea, Lazarraga Kultur Elkartea eta Zabalganako Euskara Batzordea) eta Arte eta Lanbide Eskolako argazkilaritza irakasle batek osatu dute epaimahaia.\nAsamblea de Zabalortu: «Más huertos para el barrio»


Martin Ugalde Kultur Parkea » Erabilera baldintzak\nWebgunearen erabilera baldintza orokor hauek, www.kulturparkea.eus webgunera sartzeko eta erabiltzeko baldintzak arautzen dituzte.\nTitularra: Buruntzape, S.L\nHelbidea: Gudarien etorbidea, 29, 20140 Andoain\nHelbide elektronikoa: martinugalde@kulturparkea.eus\nBuruntzape, S.L-k eskubidea du webgunearen erabilera baldintza orokorrak edozein unetan aldatzeko. Nolanahi ere, aldian behin webgunearen erabilera baldintza hauek kontsultatzea gomendatzen da, aldatu egin daitezkeelako.\nErabiltzaileak badaki eta onartzen du webak ez duela inolako izaera bermerik ematen, espresuki edo inplizituki, saretik sartu eta eskaintzen diren datu, eduki, informazio eta zerbitzuetan. Legeak beste modu batean espresuki ezartzen dituen kasuak izan ezik, eta soilik ezartzen duen neurrian, webguneak ez du bermatzen ezta erantzukizunik hartzen informazioaren, datuen eta web zerbitzuen erabilerak eta erabilerak eragindako kalte posibleei dagokienez.\nNolanahi ere, webguneak Buruntzape, S.L. ez diren hirugarrenek emandako informazioaren edota zerbitzuen ondorioz sor daitezkeen kalteengatiko erantzukizunak baztertzen ditu. Erantzukizun guztiak hirugarrenarenak izango dira, izan hornitzailea, izan laguntzailea.\nEdukia, marka komertzialak, logotipoak, marrazkiak, dokumentazioa, programa informatikoak edo jabetza intelektual edo industrialaren legediak babesten duen beste edozein elementu, sarean eskuragarri daudenak Buruntzape, SL edo bere jabe legitimoei soilik dagozkie eta berariaz gordetzen dira eskubide guztiak. Espresuki debekatuta dago hipertestuko estekak sortzea webeko orrien osagai batzuetara Buruntzape, S.L-ren baimenik gabe.\nBaldintza hauek Espainiako Legeen arabera interpretatzen dira. Edozein erreklamazio egiteko, bertako epaitegiak eta auzitegiak izango dira eskudunak. Erabiltzaileak webgunearen jabeari Buruntzape, SL enpresari egin nahi dizkion jakinarazpen, eskakizun, eskaera eta bestelako komunikazio guztiak idatziz egin beharko dizkio eta zuzen egin direla ulertuko da hurrengo helbidean jasotzen badira (Gudarien etorbidea 29, 20140, Andoain, Gipuzkoa – Espainia).


17 « azaroa « 2020 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 17 azaroa 2020 17:00\nPrentsaurrekoa. Gaitasun digitaletan prestatzeko programa aurkeztea\nParte hartzaileak. Hezkuntza eta Kultura zinegotzi Estibaliz Canto; Elkarrekin Vitoria-Gasteiz taldeko zinegotzi Gema Zubiaurre\nEguna. Asteazkena, azaroak 18\nPrentsaurrekoa. ‘Sisifo’ antzezlana aurkeztea\nParte hartzaileak. Fernando Bernues, zuzendaria; eta Mireia Gabilondo, antzezlea\nAlkateak ordezkari politikoak Kontratazio Mahaitik kanpo utzi ditu\nKategoriak: Sailkatu gabea — Etiketak: Gorka Urtaran, Kontratazio Mahaia, ordezkari politikoak — Komunikazio Zerbitzua / Servicio de Comunicación — 14:16\nHala gobernuak nola oposizioak udal organo horretako kide izateari utziko diote\nDatorren astetik aurrera, ez da ordezkari politikorik izango Kontratazio Mahaiaren bileretan, organo tekniko hutsa bihurtuko baita. Orain arte, lehendakaria (gobernuko kide bat) eta mahaikide bat (oposizioko kide bat) ziren politikarien ordezkariak; idazkaria eta beste hiru mahaikide, berriz, teknikariak ziren. Gaurtik aurrera, ordea, teknikariek baino ez dute erabakiko mahaian.\nGorka Urtaran alkateak organo horren funtzionamendua bermatzeko hartu du erabakia, segurtasuna hobetzeko eta erabakiak hartzeko prozesuan filtraziorik eta nahi gabeko interferentziarik izan ez dadin. “Talde politikoei behin eta berriro eskatu zaie erantzukizunez jokatzeko, Kontratazio Mahaiarekin lotutako agiriak bilera egin aurretik ezagut daitezen eragozteko. Bestetik, Europako Batzordeak gomendatzen du kontratazio publikoa profesionalizatzeko eta kontratazio mahaiaren osaera esklusiboki teknikoa izateko“, azaldu du alkateak.\nDena den, talde politikoek gai-zerrenda ezagutu ahalko dute mahaiaren bilera egin aurretik, eta dokumentazioa eskuratu ahalko dute hura egin ondoren. Politikari guztiei eragingo die horrek, salbuespenik gabe. Datorren ostiraleko Tokiko Gobernu Batzarrean egingo da ofizial gaur hartutako erabaki hori.\nEuskara, Kultura, Hezkuntza… Batzordea (2020-11-24)\nKategoriak: Oharrak — Komunikazio Zerbitzua / Servicio de Comunicación — 14:06\nWebgunean dago Euskara, Kultura, Hezkuntza, Kirol eta Osasun Batzordeak azaroaren 24an (asteartea),12.00etan, egingo duen aparteko eta premiazko bilkura gai-zerrenda.\nEkonomia Sustapenaren, Enpleguaren… Batzordea (2020-11-24)\nWebgunean dago Ekonomia Sustapenaren, Enpleguaren, Merkataritza eta Turismoaren eta Sozietate Publikoen Batzordeak azaroaren 24an (asteartea), 9.00etan, egingo duen ohiko bilkuraren gai-zerrenda.\nUdaltzainek azken 24 orduotan zazpi zirkulazio-istripu erregistratu dituzte eta bi pertsona zauritu dira horietan.\nKategoriak: Prentsa oharrak — Etiketak: Borja García Ramajo Herritarren Partaidetzaren eta Gardentasunaren zinegotzi, Gabonetako Haur Parkeak, koronabirusa — Komunikazio Zerbitzua / Servicio de Comunicación — 12:30\nKategoriak: Prentsa oharrak — Etiketak: 21 Zabalguneko lehendakari Ana Oregi, Adurtza eta San Kristobal, AGREE birgaikuntza energetikorako proiektua — Komunikazio Zerbitzua / Servicio de Comunicación — 10:34\nEnsanche 21 – Aparteko Batzar Nagusira 2020-11-20\nHonekin batera bidaltzen dizkizut 2020ko azaroaren 20an, 14:00etan, egitekoa den Ensanche 21 Zabalgunea S.A. aparteko Batzar Nagusirako gai-zerrenda.\nEnsanche 21 – Aparteko Batzar Nagusira\nWebgunean dago azaroaren 2an (ostirala), 9.00etan, Goiuri Jauregian, egingo duen Udalbatzaren ohiko osoko bilkuraren gai-zerrenda


Nola bihurtu telebista tximinia (bideoa eta aplikazioa) 🥇 Emulator.online ▷ 🥇\nSu orro baten erosotasun erosoa bezalakorik ez dago, baina denek ezin dute erraz gozatu. Hirietan batez ere, etxeko tximinia ez da ohikoa, eta hori dutenek ere ez dute denbora edo aukerarik izango egurra prestatzeko. Nolanahi ere, posible da simulatu tximinia baten presentzia etxean eta sortu tximinia ingurune "birtual" bat, gauez erlaxatzeko ez ezik, lagunekin edo familiarekin afaltzeko garaian ezin hobea bihurtzen dena, Eguberrietan edo neguko beste gauetan egingo zenukeen moduan.\nyou can zure telebista tximinia birtual bihurtu, dohainik, modu oso sinplean eta eraginkorrean, ikusi definizio altuan egindako su kurruskaria, osatu egurra erretzearen hotsak.\nIRAKURRI BEGIRA: PCrako neguko horma-paperik ederrenak elurra eta izotza\nBere Netflix ibiltzen naiz\nTelebista tximinia bihurtzeko lehen modua, eta, gainera, guztietan errazena, erretzen ari den tximiniaren bideoa erreproduzitzea da. Hori YouTube-tik edo, hobeto esanda, Netflix-etik egin daiteke. Harrigarriki begira errepidea O hasiera Netflix-en, oso ondo egindako ordubeteko bideoak aurki ditzakezu.\nZehazki, Netflix-en bideo hauek has ditzakezu:\nZure etxerako tximinia\nEtxerako tximinia klasikoa\nCrackling House tximinia (urkia)\nZure Youtube ibiltzen naiz\nYoutuben denetarik aurki dezakezu eta ez dira bideo luzeak faltako telebistan sutegi eta orro bat ikusteko. "Zure etxea beheko sua" kanalak Netflix bideoen bertsio laburragoak ditu, YouTube-n Camino edo "Beheko" bila zabiltzan bitartean zuzenean jarraitzeko 8 ordu edo gehiagoko bideoak aurki ditzakezu:\n4K denbora errealeko tximinia 3 orduz\nTximinia 10 orduz\nGabonetako tximinia eszena 6 mineral\nGabonetako tximinia 8 ore\nIRAKURRI BEGIRA: Nola ikusi YouTube bideoak etxeko telebistan\nSmart TV-n tximinia ikusteko aplikazioa\nErabiltzen ari zaren Smart TV motaren arabera, doako aplikazio bat instalatu dezakezu Tximinia hitza bere App Store dendan bilatuz. Aurkitu ditudan onenen artean, honako hauek aipa ditzakegu:\nTximinia iPad edo Apple TV aplikazioa\nLehen arau tximinia\nAndroid TV / Google TV Fireplace aplikazioa\nBlaze - 4K Tximinia birtuala\nHD tximinia birtuala\nAmazon Fire TV Fireplace aplikazioa\nEgurrezko tximinia zuria\nHD IAP tximinia birtuala\nChromecast tximinia aplikazioa\nChromecast gailuek (Google TV ez direnak), ez dute tximinia ikusteko aplikaziorik, eta suarekin tximiniaren pantaila babeslea jartzeko aukera ere desagertu egin zen (Google Musikan eskuragarri zegoen). Hala ere, dendan bilatu dezakezu Chromecast-ean Android telefonoarentzako (Fireplace Chromecast TV-rekin) edo iPhone-rako (Fireplace Chromecast-erako) sutearen bideoa Chromecast-en bota dezaketen aplikazioak. Chromecast-en telefonoan edo ordenagailuan Youtube bideoak ere erreproduzitu ditzakezu.


Etxebizitzen Renove Planak 4 milioi euro mobilizatu ditu Bilboko auzoetan etxe-barruko birgaitzerako - AVS EUSKADI\nSurbisak kudeatu duen Etxebizitzen Renove Plana, etxebizitzaren barruko obretarako laguntza ekonomikoen ezohiko programa bat da. Pandemiaren aurrean hiriburura suspertzeko Bilbao Aurrera izeneko udal planaren barruan kokatzen da ekimena eta milioi erdi euroko aurrekontua izan du. 2020ko ekainean hasi eta iazko abenduan amaitu, hiriko auzo ahulenetan kokatutako etxebizitzak eraberritzeko 800 laguntza-eskaera jaso ondoren. Diru-laguntzen bidez, etxebizitzen barruko birgaitze-jarduerak finantzatu ahal izan dira, gehienez 6.000 euroko aurrekontu babesgarrira arte. Itzuli beharrik gabeko diru-laguntza, inbertsioaren % 20koa izan da, eta gehien jota 1.200 eurokoa etxebizitza bakoitzeko. Pizgarriek 4 milioi euroko inbertsioa eragin dute egindako erreformekin.\nSurbisak, ohiko eremuez gain, hiriko beste alde batzuetara hedatu du bere jarduera aldi baterako programa hau bermatu ahal izateko. Laguntzak Bilboko hogeita hamar auzotan banatu dira. Eskaririk ugarienak Santutxutik, Txurdinagatik, Zazpikaleetatik eta Iralabarritik etorri dira. Obren batez besteko inbertsioa 70.000 euro ingurukoa izan da, eta batez besteko laguntza, %13koa. Berrikuntza gehienak komunetan eta kanpoko arotzerian egin dira, eta ondoren sukaldeetan, barneko arotzerian eta akaberetan egin dira.\navsEuskadi2021-02-05T09:44:42+00:00February 5th, 2021|AVS, Udalerriak, Vivienda|


topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Sistema elektrikoak, pneumatikoak eta hidraulikoak (Modulua)" author_facet:"Atela, Aintzane"\nProposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Sistema elektrikoak, pneumatikoak eta hidraulikoak (Modulua) Egilea: Atela, Aintzane\n1 Automatismo Elektrikoak, Pneumatikoak eta Hidraulikoak (Modulua) Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Instalazioa eta mantenimendua (Lanbide Arloa) Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Sistema automatizatuak (Modulua) Sistema elektrikoak, pneumatikoak eta hidraulikoak (Modulua) 1 Sistema mekatronikoen irudikapen grafikoa (Modulua) Guztiak ikusi ... gutxiago ...


Eketorp - Wikipedia, entziklopedia askea.\n56°17′44″N 16°29′10″E / 56.2956°N 16.4861°E / 56.2956; 16.486156°17′44″N 16°29′10″E / 56.2956°N 16.4861°E / 56.2956; 16.4861\nEketorp (suedieraz: Eketorps fornborg), Suedia hego-ekialdeko Öland uhartean dagoen eraztun itxurako gotorlekua da. Stora Alvaret eremuan dagoenez UNESCOk Gizateriaren Ondare izendatu zuen 2000 urtean.\nHasierako gotorlekua 400 urtearen inguruan eraiki zuten ölandarrek, hasiera batean erlijio funtzioekin eta honetaz gain nekazariak babesteko. Itxura zirkularra dauka lurraldea erabat laua baita eta etsaiak edozein aldetatik eraso lezakeelako. Hasierako gotorlekuak 57 metrotako erradioa zuen baina ondoren 80 metrotakoa eraiki zuten. 50 gela aurkitu dira, batzuk erdialdean eta beste batzuk harresian. 600 urtearen inguruan bertan behera utzia izan zen, oraindik ezagutzen ez diren arrazoiengatik.\nXI mendean gotortu egin zuten egitura eta bigarren harresi bat eraiki zen inguruan. hainbat funtzio izan zituen ordutik aurrera, batez ere babesleku eta zalditegi. XX mendean erabat berriztu zuten.\nErabat induskatua izan da eta 24.000 tresna inguru aurkitu dira.\nÖland uharteko turismogune nagusia da. Erdi Aroko borrokak antzezten dira eta museoa ere badu. Udan bisita gidatuak egiten dira.\nMultimedia: Eketorps fornborg\nAtlas Digital del Imperio Romano: 23108


Enpresarean azokaren aurkezpena, euskaraz lan egiten duten enpresen topaketa - Sustatu.eus - Teknologia albisteak\n2012-07-29 : 10:28\nEnpresarean azokaren aurkezpena egin zuten ostegunean Rober Gutiérrez, Bai Euskarari Ziurtagiriaren Elkarteko zuzendariak, Nerea Txapartegi Donostiako Udaleko Kultura eta Euskara delegatuak eta Zigor Etxeburua Gipuzkoako Foru Aldundiko Euskara zuzendariak.\nEnpresarean urriaren 2an egingo da Kursaalen egun osoz, eta bertan euskaraz lan egiten duten enpresak eta euren produktu edo zerbitzuak euskaraz eskaintzen dituztenak bilduko dira, elkarren arteko harremanak estutu, elkarlanerako bideak aztertu eta negozio bide berriak zabaltzeko asmoz.\nBai Euskarari Ziurtagiriaren zuzendari Rober Gutiérrezek honela azaldu du Enpresarean azokaren helburua: “Euskaraz lan egin nahi duten edo-eta zerbitzua euskaraz eskaini nahi duten organizazioei erraztasunak eman nahi zaizkie, eta euskarazko zerbitzuak eta produktuak eskaintzen dituzten entitateei salmentarako gune bat eskaini. Hala, enpresei negozio berriak egiteko ateak irekiko zaizkie, proiektu enpresarial berriak sortzeko, euskaraz. Horrek guztiak, gainera, euskararen prestigio soziala areagotzeko eta arlo sozio-ekonomikoan euskararen normalizazioa bultzatzeko balioko du.”\nAzokaren egitarauaren berri ere eman du Rober Gutiérrezek: “Azoka lau zatitan egongo da banatuta: 1. gelan hitzaldiak eskainiko dira; 2. gelan aurkezpenak egingo dira; 3. gelan coworking saioak eta 4.ean produktuak ikusgai izango dira, eta edozein enpresak bere jardunari buruzko azalpenak eman ahal izango ditu horretarako egokituko den gune batean. ”\nEgun osoko jardunaldia izango da, eta Kursaalen egingo den azokak sarean ere izango du isla. Batetik, egun osoan zehar eskainiko diren hitzaldi eta aurkezpenak sarean jarraitu ahal izango direlako, eta bestetik, sarean ere azoka egingo delako. www.enpresarean.org webgunean, enpresek eta parte hartu nahi duten pertsona guztiek izenematea egin ahal izango dute, eta ondoren antolatzen diren ekintza guztietan parte hartzeko aukera izango dute.\nRober Gutiérrezek dagoeneko euren partaidetza baieztatu duten hainbat enpresen izenak ere aurreratu ditu: “Hitzaldiak emango dituzten enpresa guztiak zehaztu gabe badaude ere, horietako zenbait itxi dira dagoeneko: Berria Taldea, Hetel, Codesyntax, Akting eta Fremap, besteak beste. Aldi berean, bigarren gelan, 20 enpresa inguruk 10 minutuko aurkezpenak egingo dituzte euren enpresen eta haien jardueraren gainean. Lau arlo nagusiren inguruan ariko dira enpresak: euskara eta teknologia berriak, kanpo eta barne bezeroei euskaraz egitearen garrantzia, prestakuntzan eta arlo sozioekonomikoan euskaraz, eta euskara eta enpresen etorkizun sozial korporatiboa”.\nArratsaldez enpresen arteko coworking saioa egingo da, bilera azkarrak izango dira, enpresa bakoitzak aldez aurretik azaldutako behar eta interesen arabera antolatuta: “Helburua da euskaraz lan egiten duten enpresak elkar ezagutzea, elkarrekin lan egiteko aukera aztertzea eta negozio unitate berriak hasteko ateak irekitzea”, adierazi du Bai Euskarari Ziurtagiriaren zuzendariak.\nDuela hilabete pasatxo, Gipuzkoako Foru Aldundiko Euskara Zuzendaritzak hitzarmena sinatu zuen Bai Euskarari Ziurtagiriaren Elkartearekin, euskarazko zerbitzua eskaintzen duten enpresen azoka egitea helburu hartuta. Gaur Zigor Etxeburua Foru Aldundiko Euskara zuzendariak azpimarratu du Enpresareanek bete betean jasotzen dituela Aldundiaren hizkuntza politikaren helburuak: “Aldundiak euskaraz bizitzearen aldeko apustu garbia egina du. Alde horretatik, ekimen aitzindari hau ere akuilu izango da alor sozio-ekonomikoa euskalduntzeko prozesuan: beste urrats bat eremu horretan aurrera egiteko.”\nDonostiako Udaleko Euskara delegatua Nerea Txapartegi pozik agertu da Enpresarean lehen azoka hau Donostian egingo delako: “Donostia ekimen honen aterpe izateaz pozten gara, gure hiria euskararen hiria bilakatzeko bidean baikara, hiri euskaldunago bat izateko konpromisoa hartua daukagu, eta euskara bizitzako alor guztietan erabiltzea ezinbestekoa da gure hizkuntzaren etorkizuna bermatzeko.”\nTxapartegik azken egunotan ezagutzera eman diren datu soziolinguistikoak oinarri hartuta, euskararen erabilera indartzeko, bizitzaren alor guztietan egin behar den ahalegina aipatu du, eta lan munduan, enpresa publiko eta pribatuetan euskararen erabilera bultzatzeko ahaleginean, Enpresareanek izan dezakeen balioa azpimarratu du.\n2012-07-30 : 11:38\nInformazio gehigarri apur bat Enpresarean-en inguruan. Parte hartu nahi duten enpresek izena eman beharko dute aldez aurretik webgunearen bitartez.


Lizarrako final-laurdenean, Ander Fuentes "Itturrik" lortu du sailkatze zuzena - - euskalerriairratia.eus\nNafarroako Bertsozale Elkartea 2015-02-23 11:21\n160 bertsozalek jarraitu zuten Lizarrako final-laurdeneko saioa. Herritarren presentzia nagusi eta aretoa beteta, giro epelean abiatu zuten bertsolariek saioa. 25 urtetik beherako lau bertsolari gazte izan ziren oholtza gainean, Iker eta Egoitz Gorosterrazu anaiak, Josu Sanjurjo lesakarra eta Mikel Lasarte barañaindarra, bere lehen parte-hartzearekin. Haiekin batera, azken Txapelketa Nagusian ibilitako Eneko Fernandez, Nafarroako Txapelketan bigarren aldiz lehian dabilena eta Ander Fuentes "Itturri" zubietarra, Txapelketako parte-hartzean beteranoena.\nAnderrek puntu gehien batuta, Lesakako finalaurrekorako txartela lortu zuen eta gainontzekoek, igandean jokatuko den Lakuntzako azken final-laurdeneko puntuazioen zain egon beharko dute. Sailkapen orokorraren arabera, final-laurden bakoitzeko irabazleek eta 13 puntuaziorik onenek egingo dute aurrera.\nLizarrako puntuei erreparatuta, honakoa izan zen emaitza:\nAnder Fuentes "Itturri" 251,5 puntu\nEneko Fernandez 243,5 puntu\nJosu Sanjurjo 230,5 puntu\nIker Gorosterrazu 230 puntu\nMikel Lasarte 224 puntu\nEgoitz Gorosterrazu 204,5 puntu


MARAIZ ETXEA Oihal-dekorazioa Vitoria-Gasteiz\nMARAIZ ETXEA BILDUMAHARREMANAEUS ES\nArana kalea, 3 Prado, 11\n01002 Vitoria-Gasteiz Araba\nProfesionalak zure agindura\n2009tik zure esanetara, Maraiz Etxeak profesionalak eta bitartekoak ditu zure espazioak egoki dekoratzeko, eragina duen guztia aintzat hartuta eta prezio eta kalitatearen arteko oreka zainduta. Utz gaitzazu aholkatzen zure nahien eta beharrizanen araberako tokirik egokiena lortzeko. Eragile guztiak ditugu kontuan, eta egitasmora hobe egokitzen diren oihal eta materialen ezaugarrien berri emango dizugu.\nJaponiar panelak, estoreak, gortina bilgarriak eta bertikalak, xafla leuna edo izurtua, dekorazio barrak... Maraiz Etxean dekorazio baliabide eta kalitatezko materialen bilduma zabala eta eguneratua duzu, oihal klasiko eta teknikoekin. Konbinaketa, garbitasuna errazteko hautsa eta lohia uxatzeko gai diren tratamendu antiestatikoa duten materialak, atzera argiztatzeko oihalak, ikuste neurketa eta kontrol termikoa ematen digutenak...\nZure etxearen oihal dekorazioa ez da leihoen estaltzean geratzen. Maraiz Etxean edredoi, ohazal edo kuxinen bildumarik zabalena duzu etxe osoa jantzi eta dekoratzeko.\nMaraiz Etxeak estoreen, japoniar panelen, argazki panelen, gortinen edota beneziarren diseinuaz eta neurrira egiteaz arduratuz gain hitzegindako epearen barruan jartzea bermatzen dizu.\n4.000 bezero inguru dira gure lanaren bermea. Bere asebetetzean dago gure sinesgarritasuna.\nAtentzioa eta zerbitzua\nArreta pertsonalizatua zure beharrizanak ezagutu eta irtenbide egokia eskaintzeko.\nNeurketa eta instalazioa doan.\nNeurketa eta instalazioa doan\nGortina bertikalak neurrira. Oihal eta materialen aukeraketa zabalena, aholkularitza eta adostutako epean jartzea.\nMaraiz Etxean oihalen bilduma zabalena duzu zure etxeko dekorazioan zure gustura hobe egokitzen diren gortinak egiteko.\nUtz gaizazu aholkatzen zure nahien eta beharrizanen araberako tokirik egokiena lortzeko.\nJaponiar panelak, estoreak, gortina bilgarriak eta bertikalak, dekorazio barrak...


Hogeita bi positibo gehiago atzeman dituzte Goierrin - Goierriko Hitza : Goierriko Hitza\nHogeita bi positibo gehiago atzeman dituzte Goierrin\nOsasun Sailaren arabera, beste 22 positibo atzeman dituzte Goierrin. Beasainen eta Lazkaon pilatu dira gaur ere kasurik gehienak.\nAzken egunetako tendentziari eutsiz, gaur beste 22 kasuren berri eman du Osasun Sailak.\nBeasainen (11) eta Lazkaon (5) agertu dira, gaur ere, positibo berririk gehienak. Ordizian eta Zumarragan bina kasu daude, eta bana Ataunen eta Urretxun.\nIazko martxoan osasun krisia hasi zenetik, Goierrin 5.218 COVID-19 positibo kasu izan dira.\nAtaun 1 135 (+1)\nBeasain 11 1.190 (+11)\nIdiazabal 0 115\nItsasondo 0 50 (+)\nLazkao 5 348 (+5)\nLegazpi 0 512\nLegorreta 0 127\nOlaberria 0 46\nOrdizia 2 1002 (+2)\nOrmaiztegi 0 83\nSegura 0 156\nUrretxu 1 411 (+1)\nZaldibia 0 131\nZegama 0 119\nZumarraga 2 706 (+2)\nGOIERRI 22 5.218 (+22)\nOsasun sailaren txostena (2021/03/11)\nErlazionatutako edukiaHogei positibo gehiago atzeman dituzte eskualdean


Gero eta haur gehiagok egiten dute kirurgia "murmurio" belarrietan. | Consumer\nGero eta haur gehiagok egiten dute kirurgia "murmurio" belarrietan.\nEzaugarri fisiko horrek eragindako isekek arazoak sor ditzakete eta eskolako errendimenduari eragin.\nIkuspuntu fisikotik, haurrak ez dira ahulak soilik. Sentiberatasuna dela eta, oso pertsona ahulak dira akats fisiko bati buruzko iruzkin iraingarri edo barregarri baten aurrean; esate baterako, belarriak, "murmurioak". Itxura horrengatik eta izan ditzakeen ondorio psikologikoengatik lizunkeriarik gerta ez dadin, gero eta guraso gehiagok hautatzen dute beren seme-alabei ebakuntza kirurgikoa egitea.\nGaur egun, arrazoi horregatik esku hartzen duten hamar pertsonatik zazpi adingabeak dira, eta belarrien zuzenketa (otoplastia) biztanleriaren sektore horrek gehien eskatzen duen kirurgia da, Kirurgia Plastikoaren, Konpontzailearen eta Estetikoaren Espainiako Elkarteak (SECPRE) emandako datuen arabera. Are gehiago, 6 edo 7 urterekin -haurra bere kanpoko irudiaz ohartzen denean-, haurrak beren gurasoei ebakuntza egiteko interesa adierazten hasten dira.\nFrancisco Giraldok, Malagako Carlos Haya Ospitale Konplexuko zirujau plastikoak, berretsi du 18 urtetik beherakoen arteko esku-hartze ohikoena belarrien kirurgia dela. Funtsean, belarri-pabiloiak izan ditzakeen deformazio txikiak zuzentzea da eragiketa horren funtsa. “Soplillozko” belarriak (garezurretik oso askatuak edo arrorik handiena dutenak), “helduaroan” (goiko aldeak tolestuta) edo buruari gehiegi itsatsita (kriptotia), forma “ia perfektua” izatera irits daitezke kirurgia plastikoari esker.\nEspezialistentzat, belarri normal batek zentimetro bateko tartea du garezurretik, tolesak ditu kartilagoan eta ez da oso handia. Pertsonak hiru edo lau urte izan arte —gutxi gorabehera % 80an osatu den adinean—, ezin da zehatz zehaztu etorkizunean belarri-pabiloiak izango duen forma. Hori dela eta, adituek nahiago dute lau urte arte itxaron horrelako ebakuntza bat egiteko.\nJosé Luis Martín del Yerro doktorearentzat, SECPRE elkarteko kidea, 12 urtetik aurrera esku hartzea litzateke egokiena, 7 eta 10 urte bitartean belarriak osatzen baitu bere prestakuntza. “Hala ere, belarri desberdinak izateak haurrarengan asalduraren bat eragiten badu, ebakuntza lau urtera aurreratu daiteke”, zehaztu du.\nMalagako Unibertsitateko (UMA) Haur eta Gazteen Psikologiako irakasle Manuel Jiménezek nabarmendu duenez, "akatsak dituen haur bati buruzko iruzkinek baztertu egiten dute". “Eta gurasoek eta irakasleek —jarraitzen du Jiménez-ek— hautematen dute arazo hori, emozioen eremuan eragiteaz gain, sintoma somatikoak ere baditu, hala nola gauetan txiza egitea”.\n“Orejotak”, “dumbo” edo isekak eragiten dituzten egoerak bezalako ezberdintasunen aurrean, haurrak bere autoestimua kaltetuta ikusten du eta portaera berriak agertzen hasten da: urduri jartzen dira, portaera-arazoak dituzte, eskola-errendimendua jaisten dute, eta antsietatea izatera eta bere lagun eta lankideengandik isolatzera ere iristen dira.\nArazoak larriagotzen direnean, psikologoek eta zirujauek kirurgia plastikoko ebakuntza bat egiten dute aldi berean. “Lehenengo ikasturteetan gurasoek edo irakasleek umearen inguruko lizunkeriak antzematen badituzte, onena parte hartzea da”, dio Jimenezek.\nEbakuntza egiteko unerik egokiena, Francisco Giraldoren arabera, “mugagabea da; gurasoek berek erabakitzen dute, haurrak ohiz kanpoko egoeretan daudenean”; hala ere, adituak aholkatzen du haurra Lehen Hezkuntza hasi eta egokitze-arazoak hasi baino lehen egitea. Hala ere, zirujauak berak zehaztu du urte beteko ume bati ebakuntza egitea “gurasoen arazoa da”, eta ez dituzte onartzen iruzkinak.\nHala ere, haur batzuek ez dute ebakuntza egiten haurtzaroan, arazo traumatikorik izan ez dutelako, eta nerabezaroan egitea erabaki dute, lagunekin maizago egoten direnean eta nartzisismoaren eta koketeoaren garaia hasten denean.\n“Metodo ez-kirurgikoak ez dira oso eraginkorrak. Kartilagoaren deformazioa ezin da belarrien edo bendajeen bidez zuzendu, oso zaila da”, azaldu du Martín del Yerro zirujauak.\nIritzi berekoa da Francisco Giraldo doktorea, eta berretsi du herri-kulturan ezagutzen diren tratamendu kontserbadoreak ez direla batere eraginkorrak “murmurio belarriak” zuzentzeko. “Belarria garezurrari itsatsita duen zerrenda itsaskor batek ez du eraginkortasunik”, dio adituak.\nAutore gehienek uste dute belarri irtenen arazoa ebakuntza kirurgiko baten bidez soilik konpon daitekeela; hala ere, abenduan, Estatu Batuetako Elkarte Medikoaren “Archives of Otolaryngology” aldizkariak artikulu bat argitaratu zuen, “Auri metodoaren” arrakasta frogatzen zuena, zeinak belarrien neurrira egindako klipa erabiltzen baitu eta deformazioa nabarmen hobetzen baitu.\nBelarri irtenen kontrako egoeran, garezurrari gehiegi itsatsita garatzen direnak (kriptotia), frogatuta dago tratamendu kontserbadoreen eraginkortasuna, Francisco Giraldoren arabera; hark dioenez, “kasu horien %70 ere zuzendu daitezke amek egindako luzatze-ariketen bidez”.\nhaurrak kirurgia orejas-eu